text:
KAROLO 9
Obamelang Jehofa lo le Lelapa
“Obamelang Ene yo o dirileng legodimo le lefatshe.”—Tshenolo 14:7
Jaaka o setse o ithutile mo boroutšhareng jono, Baebele e na le melaometheo e mentsi e e tla thusang wena le lelapa la gago. Jehofa o batla gore o itumele. O solofetsa gore fa o dira gore kobamelo ya gagwe e tle pele mo botshelong, “dilo tse dingwe tseno tsotlhe lo tla di okelediwa.” (Mathaio 6:33) Tota o batla gore o nne tsala ya gagwe. Dira sotlhe se o ka se kgonang go nonotsha kamano ya gago le Modimo. Eno ke tshiamelo e e di gaisang tsotlhe e motho a ka nnang le yone.—Mathaio 22:37, 38.
1 NONOTSHA KAMANO YA GAGO LE JEHOFA
SE BAEBELE E SE BUANG: “‘Ke tla nna rraalona, mme lona lo tla nna bomorwaake le bomorwadiake,’ go bua Jehofa.” (2 Bakorintha 6:18) Modimo o batla gore o nne tsala ya gagwe e kgolo. Tsela nngwe ya go dira seo ke ka go rapela. Jehofa o go kopa gore o ‘rapele o sa kgaotse.’ (1 Bathesalonika 5:17) O nna a ikemiseditse go utlwa dikakanyo tsa gago tse di boteng le se se go tlhobaetsang. (Bafilipi 4:6) Fa o rapela le ba lelapa la gago, ba tla bona kafa Modimo e leng Motho wa mmatota ka gone mo go wena.
Ga o a tshwanela go bua le Modimo fela, mme o tshwanetse go mo reetsa. O ka dira seo ka go ithuta Lefoko la gagwe le dikgatiso tsa Baebele. (Pesalema 1:1, 2) Tlhatlhanya ka se o se balang. (Pesalema 77:11, 12) Gape go reetsa Modimo go tlhoka gore o ye dipokanong tsa Bokeresete ka metlha.—Pesalema 122:1-4.
Tsela e nngwe e e botlhokwa ya go nonotsha kamano ya gago le Jehofa ke go bua le ba bangwe ka ene. Fa o nna o dira jalo, o tla atamalana le ene.—Mathaio 28:19, 20.
SE O KA SE DIRANG:
Letsatsi le letsatsi, ipheng nako ya go bala Baebele le go rapela
Lo le lelapa, dirang gore dilo tsa semoya di tle pele ga go itlosa bodutu le go itapolosa
2 ITUMELELENG KOBAMELO YA LELAPA
SE BAEBELE E SE BUANG: “Atamelang Modimo, mme o tla lo atamela.” (Jakobe 4:8) Lo tshwanetse go nna le thulaganyo ya ka metlha ya kobamelo ya lelapa lo bo lo e latele. (Genesise 18:19) Mme ga se gone gotlhe. Modimo o tshwanetse go nna Motho wa botlhokwa mo botshelong jwa lona. Nonotshang kamano ya lelapa la lona le Modimo ka go bua ka ene ‘fa lo ntse mo ntlong ya lona le fa lo tsamaya mo tseleng le fa lo rapama le fa lo tsoga.’ (Duteronome 6:6, 7) Ikemisetseng go tshwana le Joshua, yo o neng a re: “Mme nna le ba ntlo ya me, re tla direla Jehofa.”—Joshua 24:15.
SE O KA SE DIRANG:
Nnang le thulaganyo ya ka metlha e e akaretsang go thapisa mongwe le mongwe mo lelapeng go ya ka se a se tlhokang


c: text/html

text:
KGAOLO 2
Baebele—Buka e e Tswang Kwa Modimong
1, 2. Ke eng fa re ka re Baebele ke mpho e e molemo e Modimo a re neileng yone?
O IKUTLWA jang fa tsala ya gago e go naya mpho e o neng o sa e lebelela? O swegaswega pelo go e bula e bile o itumeletse go bo tsala ya gago e ile ya akanya ka wena. O mo leboga fela thata.
2 Baebele ke mpho e Modimo a re neileng yone. E na le tshedimosetso e re ka se e boneng gope go sele. Ka sekai, e re bolelela gore Modimo o ile a bopa magodimo, lefatshe mmogo le monna wa ntlha le mosadi. E na le melaometheo e e ka re thusang fa re na le mathata. Baebele e re tlhalosetsa se Modimo a ikaeletseng go se dira go fetola lefatshe leno. Baebele ke mpho e e molemo fela thata!
3. Go ithuta Baebele go tla go thusa jang?
3 Fa o ntse o ithuta Baebele, o tla lemoga gore Modimo o batla gore o nne tsala ya gagwe. Fa o ntse o ithuta ka ene, o tla atamalana le ene fela thata.
4. Ke eng se se go kgatlhang ka Baebele?
4 Baebele e ranoletswe mo dipuong di ka nna 2 600 mme go printilwe Dibaebele di le dibilionebilione. Batho ba le bantsi ba na le yone ka dipuo tsa bone e bile ba a e bala. Mme beke le beke batho ba feta milione ba nna le yone. Boammaaruri ke gore, ga go na buka epe e e tshwanang le Baebele.
5. Ke eng fa re re Baebele e “tlhotlheleditswe ke Modimo”?
5 Baebele e “tlhotlheleditswe ke Modimo.” (Bala 2 Timotheo 3:16.) Mme batho bangwe ba ka ipotsa go re: ‘Go tla jang gore re re Baebele e tswa kwa Modimong mme gone e kwadilwe ke batho?’ Baebele ka boyone ya re: “Batho ba ne ba bua se se tswang kwa Modimong e re ka ba ne ba tlhotlhelediwa [kgotsa ba kaelwa] ke moya o o boitshepo.” (2 Petere 1:21) Seno se tshwana le fa rrakgwebo a kopa mokwaledi wa gagwe gore a mo kwalele lekwalo. Ke mafoko a ga mang a a mo lekwalong leo? Ke a rrakgwebo e seng a mokwaledi. Ka tsela e e tshwanang, mafoko a a mo Baebeleng ke a Modimo e seng a batho ba a ba dirisitseng go e kwala. Modimo o ne a ba kaela gore ba kwale dikakanyo tsa gagwe. Tota Baebele ke “lefoko la Modimo.”—1 Bathesalonika 2:13; bona Ntlha e e Kwa Bofelong ya 2.
BAEBELE E BOAMMAARURI
6, 7. Ke eng fa re re Baebele ga e ikganetse?
6 Baebele e kwadilwe mo dingwageng di feta 1 600. Bakwadi ba yone ba ne ba sa tshele ka nako e le nngwe. Ba bangwe ba ne ba rutegile thata mme ba bangwe ba sa rutega go le kalo. Ka sekai, mongwe wa bone e ne e le ngaka. Ba bangwe e ne e le balemi, batshwaraditlhapi, badisa, baporofeti, baatlhodi le dikgosi. Tota le fa e kwadilwe ke batho ba ba farologaneng, Baebele ga e bue dilo tse di sa tshwaneng. Yotlhe e a dumalana. *
7 Dikgaolo tsa ntlha tsa Baebele di re tlhalosetsa kwa mathata a batho a simologileng gone mme tsa bofelo di re bolelela se Modimo a tla se dirang go a rarabolola le go fetola lefatshe go nna paradaise. Baebele e bua ka se se ileng sa direga dingwaga di le diketekete tse di fetileng e bile e bontsha gore boikaelelo jwa Modimo bo nna bo ntse bo diragala ka dinako tsotlhe.
8. Naya dikai tse di bontshang gore Baebele e boammaaruri fa e bua ka dilo tsa saense.
8 Baebele ga se buka e e rutang dilo tsa saense kgotsa e e ka dirisiwang kwa sekolong mme gone e tlhalosa dilo tsa saense jaaka di ntse. Lebaka la seno ke ka gonne Baebele e tswa kwa Modimong. Ka sekai, buka ya Baebele ya Lefitiko e tlhalosa ditaelo tse Modimo a neng a di naya Baiseraele go ba thusa go thibela malwetse gore a se ka a anama. Ditaelo tseno di kwadilwe dingwagangwaga pele batho ba ka itse gore megare e baka malwetse jang. Gape Baebele ga e bolo go tlhalosa gore lefatshe ga le a tshegediwa ke sepe. (Jobe 26:7) Mme fa batho ba le bantsi ba ne ba dumela gore lefatshe le sephaphathi, Baebele yone e ne e ruta gore le kgolokwe.—Isaia 40:22.
9. Ntlha ya go bo bakwadi ba Baebele ba ne ba ikanyega e re thusa go tlhaloganya eng?
9 Baebele e boammaaruri fa e bua ka ditiragalo tse di fetileng. Mme ga se ka dinako tsotlhe bakwadi ba hisitori ba buang boammaaruri ka gonne bangwe ba bone ga ba ikanyege. Ka sekai, ka dinako tse dingwe ga ba kwale gore naga ya bone e ile ya fenngwa. Mme bakwadi ba Baebele ba a ikanyega ka gonne ba ile ba kwala ka go fenngwa ga naga ya Iseraele. Gape ba ile ba kwala ka diphoso tse ba ileng ba di dira. Ka sekai, mo bukeng ya Baebele ya Dipalo, Moshe o re bolelela ka phoso e e masisi e a ileng a e dira le gore Modimo o ne a tshwanelwa ke go mo e otlhaela. (Dipalo 20:2-12) Tsela e bakwadi ba Baebeleng ba neng ba ikanyega ka yone e bontsha gore Baebele ke buka e e tswang kwa Modimong. Seno se raya gore re ka e ikanya.
BUKA E E NANG LE DIKGAKOLOLO TSE DI THUSANG
10. Ke eng fa kgakololo ya Baebele e ka re thusa le gompieno?
10 Baebele e ‘tlhotlheleditswe ke Modimo e bile e tswela mosola mo go ruteng, mo go kgalemeleng, mo go tlhamalatseng dilo.’ (2 Timotheo 3:16) Kgakololo ya Baebele e ka re thusa le gompieno. Jehofa ke ene a re bopileng, ka jalo, o tlhaloganya tsela e re akanyang ka yone le e re ikutlwang ka yone. O re itse botoka go feta kafa re ikitseng ka gone mme o batla gore re itumele. O itse se se re siametseng le se se ka re bakelang mathata.
11, 12. (a) Mathaio kgaolo 5 go ya go 7 e na le kgakololo efe e e molemo e Jesu a neng a re naya yone? (b) Ke eng gape se re ka ithutang sone mo Baebeleng?
11 Buka ya Baebele ya Mathaio kgaolo 5 go ya go 7 e na le kgakololo e e molemo thata e Jesu a neng a bua ka yone malebana le kafa re ka itumelang ka gone, kafa re ka dirisanang sentle le ba bangwe ka gone, kafa re ka rapelang ka gone le kafa re tshwanetseng go dirisa madi ka gone. Le fa kgakololo eno e ile ya kwalwa dingwaga di le 2 000 tse di fetileng, e sa ntse e thusa fela thata le gompieno.
12 Gape Baebele e na le melaometheo e e tswang kwa go Jehofa e e re thusang go tshela botoka, go nna badiri ba ba siameng le go tshedisana le ba bangwe ka kagiso. Melaometheo ya Baebele e ka re thusa ka dinako tsotlhe go sa kgathalesege gore re bomang, re nna kwa kae kgotsa gore re na le mathata a a ntseng jang.—Bala Isaia 48:17; bona Ntlha e e Kwa Bofelong ya 3.
O KA IKANYA BOPOROFETI JO BO MO BAEBELENG
13. Isaia o ne a porofeta gore go tla direga eng ka motse wa Babelona?
13 Bontsi jwa boporofeti jo bo mo Baebeleng bo setse bo diragaditswe. Ka sekai, Isaia o ne a porofeta gore motse wa Babelona o tla senngwa. (Isaia 13:19) O ne a tlhalosa kafa motse oo o neng o tlile go senngwa ka teng. Motse o ne o na le ditswalo tse dikgolo e bile o dikologilwe ke noka. Mme Isaia o ne a porofeta gore noka eo e ne e tla kgala mme ditswalo di tlogelwe di butswe. Batho ba ba tlhaselang motse oo ba ne ba tla o gapa ntle le go lwa. Isaia o ne a bo a porofeta gore monna yo o bidiwang Kurose ke ene a tla gapang motse oo wa Babelona.—Bala Isaia 44:27–45:2; bona Ntlha e e Kwa Bofelong ya 4.
14, 15. Boporofeti jwa ga Isaia bo ne jwa diragadiwa jang?
14 Dingwaga di le makgolo a mabedi fa boporofeti jono bo sena go kwalwa, masole a ne a goroga mme a tlhasela Babelona. A ne a eteletswe pele ke mang? Fela jaaka boporofeti bo ne bo tlhalositse, e ne e le Kurose kgosi ya Peresia. Isaia o ne a opile kgomo lonaka.
15 Bababelona ba ne ba le mo moketeng mo bosigong jo ba neng ba tlhaselwa ka jone. Ba ne ba akanya gore ba sireletsegile ka gonne ba ne ba na le dipota tse dikgolo e bile ba dikaganyeditswe ke noka. Kurose le masole a gagwe ba ne ba epa mosele go fokotsa metsi a noka eo mme kgabagare ba kgona go feta. Mme masole a ne a tla kgona jang go tsena mo motseng o o neng o dikaganyeditswe ke dipota tse dikgolo? Fela jaaka boporofeti bo ne bo boleletse pele, ditswalo tsa motse oo di ne di tlogetswe di atlhame mme masole a tsena mo motseng mme a o gapa.
16. (a) Isaia o ne a porofeta eng ka Babelona? (b) Re itse jang gore boporofeti jwa ga Isaia bo ile jwa diragadiwa?
16 Isaia o ne a porofeta gore ga go motho ope yo o neng a tla feleletsa a nna mo Babelona gape. O ne a kwala a re: “Ga a kitla a nniwa, le fa e le go nna le lefelo la bonno kokomana morago ga kokomana.” (Isaia 13:20) A seno se ne sa direga? Gone jaanong lefelo le motse oo o neng o le kwa go lone, le le sekgala sa dikilometara di ka nna 80 go ela kwa borwa jwa Baghdad, Iraq, ke matlotla fela. Le gompieno ga go na ope yo o nnang koo. Jehofa o ne a feela Babelona “ka lofeelo lo lo nyeletsang [kgotsa o ne a mo fedisa].”—Isaia 14:22, 23. *
17. Ke eng fa re ka ikanya ditsholofetso tsotlhe tsa Modimo?
17 Ntlha ya go bo go na le boporofeti jo bontsi jaana jo bo diragaditsweng, e bontsha gore re ka ikanya se Baebele e se buang ka isagwe. Re ka tlhomamisega gore Jehofa o tla dira lefatshe paradaise fela jaaka a solofeditse. (Bala Dipalo 23:19.) Re solofetse go bona “botshelo jo bo sa khutleng jo Modimo, yo a ka se kang a aka, a bo solofeditseng pele ga dinako tse di nnetseng ruri.”—Tito 1:2. *
BAEBELE E KA FETOLA BOTSHELO JWA GAGO
18. Paulo o ne a reng ka “lefoko la Modimo”?
18 Re ithutile gore ga go na buka epe e e tshwanang le Baebele. Ga e ikganetse e bile e bua boammaaruri fa e tlhalosa dilo tsa saense le tsa hisitori. Gape e na le kgakololo e e molemo e bile e na le boporofeti jo bontsi jo bo setseng bo diragaditswe. Mme ga se gone gotlhe. Moaposetoloi Paulo o ne a kwala a re: “Lefoko la Modimo le a tshela.” Seo se kaya eng?—Bala Bahebera 4:12.
19, 20. (a) Baebele e ka go thusa jang gore o itlhaloganye? (b) O ka bontsha jang gore o lebogela mpho eno?
19 Baebele e kgona go fetola botshelo jwa gago. E kgona go go thusa gore o itlhaloganye sentle. E ka go thusa go tlhaloganya dikakanyo le maikutlo a gago a a kwa teng. Ka sekai, re ka nna ra akanya gore re rata Modimo. Mme go bontsha gore re a mo rata, re tshwanetse go dira se Baebele e reng re se dire.
20 Baebele ke buka e e tswang kwa Modimong. O batla gore o e bale, o e ithute le go e rata. Anaanela mpho eno mme o se ka wa kgaotsa go e ithuta. Fa o dira jalo, o tla tlhaloganya se Modimo a ikaeletseng go se direla batho. Kgaolo e e latelang e tla re thusa go tlhaloganya seno botoka.
^ ser. 6 Batho bangwe ba re Baebele e a ikganetsa, mme seo ga se boammaaruri. Bala kgaolo 7 ya buka e e reng Bibela—A Ke Lefoko la Modimo Kana Ke la Batho? e e gatisitsweng ke Basupi ba ga Jehofa.
^ ser. 16 Fa o batla go itse mo go oketsegileng ka boporofeti jwa Baebele, o ka bala tsebe 27-29 ya boroutšhara jwa Buka ya Batho Botlhe jo bo gatisitsweng ke Basupi ba ga Jehofa.
^ ser. 17 Ntle le boporofeti jo bo buang ka go senngwa ga motse wa Babelona, go na le boporofeti jo bongwe gape jo bo ileng jwa diragadiwa. O ka bona tshedimosetso e e oketsegileng ka ga Jesu Keresete ka go bala Ntlha e e Kwa Bofelong ya 5.

robotstxt: allowed

filter: keep


text:
Goreng Basupi ba ga Jehofa ba sa Arabe fa ba Latofadiwa?
Basupi ba ga Jehofa ba latela kgakololo ya Baebele ya gore ba se ka ba araba nako le nako fa ba latofadiwa ka sengwe kgotsa ba kgalwa. Ka sekai, seane sengwe sa Baebele se a re: “Yo o siamisang mosotli o itlisetsa tlontlologo.” (Diane 9:7, 8; 26:4) Go na le go tlhola re ngangisana le batho ba ba re latofatsang ka maaka, re tlhoma mogopolo mo go itumediseng Modimo.—Pesalema 119:69.
Baebele ya re go na le “nako ya go didimala le nako ya go bua.” (Moreri 3:7) Re araba batho ba ba kgatlhegelang go itse boammaaruri mme re tila go tlhola re ngangisana le batho go sa tlhokege. Ka go dira jalo, re latela dithuto le sekao sa ga Jesu le sa Bakeresete ba bogologolo.
Fa Jesu a ne a tlisitswe kwa go Pilato, ga a ka a araba fa a latofadiwa ka maaka. (Mathaio 27:11-14; 1 Petere 2:21-23) Ka tsela e e tshwanang, ga a ka a araba fa batho ba ne ba mo latofatsa gore ke letagwa le gore o ja bobe. Go na le moo, o ne a tshela go ya ka molaomotheo wa Baebele o o reng: “Botlhale bo supiwa bo siame ke ditiro tsa jone.” (Mathaio 11:19) Mme o ne a bua ka bopelokgale fa ba bangwe ba ne ba mo senya leina.—Mathaio 15:1-3; Mareko 3:22-30.
Jesu o ne a ruta balatedi ba gagwe gore ba se ka ba kgobiwa marapo fa ba latofadiwa ka maaka. O ne a re: “Go itumela lona fa batho ba lo kgoba ba bo ba lo bogisa e bile ba bua ka lona selo le fa e ka nna sepe fela se se boikepo ka ntlha ya me, e bile ba aka.” (Mathaio 5:11, 12) Gape o ne a ba bolelela gore fa go tlhaga tshono ya gore ba neye bosupi, o tla dira se a ba solofeditseng sone fa a ne a re: “Ke tla lo naya molomo le botlhale, tse baganetsi ba lona botlhe ba le mmogo ba se kitlang ba kgona go emelelana le tsone kgotsa go di ganetsa.”—Luke 21:12-15.
Moaposetoloi Paulo o ne a gakolola Bakeresete gore ba tlogele go nna ba ngangisana le baganetsi ba bone mme a ba bolelela gore dingangisano tseo “ga di na poelo e bile ga di na mosola.”—Tito 3:9; Baroma 16:17, 18.
Moaposetoloi Petere o ne a rotloetsa Bakeresete gore ba emele tumelo ya bone fa go kgonega. (1 Petere 3:15) Le fa go ntse jalo, o ne a lemoga gore gantsi go botlhokwa gore seo se dirwe ka ditiro e seng ka mafoko. O ne a kwala jaana: “Ka go dira molemo lo tle lo bofe puo ya go tlhoka kitso ya batho ba ba seng tekatekano”—1 Petere 2:12-15.
Ithute mo go Oketsegileng
DIPOTSO TSE GANTSI DI BODIWANG
Basupi ba ga Jehofa ba Dumela Eng?
Bona tshobokanyo ya dilo di le 15 tse tumelo ya rona e theilweng mo go tsone.
DIPOTSO TSE GANTSI DI BODIWANG
Ke Mang yo e Leng Mosimolodi wa Basupi ba ga Jehofa?
Bala o utlwe gore ke eng fa Charles Taze Russell e ne e se mosimolodi wa bodumedi jo bosha.


text:
Dipego Tse di Buang ka Jesu di Kwadilwe Leng?
Karabo ya Baebele
Moaposetoloi Johane o ile a kwala jaana malebana le pego ya gagwe kaga ditiragalo tsa botshelo jwa ga Jesu: “
Yo o boneng seno o neile bosupi, mme bosupi jwa gagwe bo boammaaruri, e bile monna yoo o a itse gore o bolela dilo tse di boammaaruri, gore le lona lo tle lo dumele.”—Johane 19:35.
Lebaka lengwe la go ikanya dipego tsa Diefangele tse di kwadilweng ke Mathaio, Mareko, Luke le Johane ke gore di kwadilwe ka nako ya fa bontsi jwa batho ba ba boneng ditiragalo ka matlho ba sa ntse ba tshela. Go ya ka dibuka dingwe, Efangele ya ga Mathaio e kwadilwe ka ngwaga wa borobedi morago ga loso lwa ga Keresete, mo e ka nnang ka 41 C.E. Bakanoki bangwe ba re e kwadilwe moragonyana ga foo, mme gone ba le bantsi ba a dumela gore dibuka tsotlhe tsa Dikwalo Tsa Bokeresete Tsa Segerika di kwadilwe mo lekgolong la ntlha la dingwaga.
Batho ba ba boneng Jesu fa a sa ntse a tshela mo lefatsheng, ba ba mmoneng a swa le go bona a tsosiwa ba ne ba ka tlhomamisa dipego tsa Diefangele. Gape ba ne ba ka nna ba senola dilo tse di seng boammaaruri ka tsone fa di ka bo di le gone. Porofesa F. F. Bruce a re: “
Sengwe sa dilo tse di tlhatswang pelo ka tiro ya go rera ya baaposetoloi ke gore ba ne ba dirisa kitso e bareetsi ba bone ba neng ba na le yone; ba ne ba sa bue fela ba re, ‘Re basupi ba dilo tseno,’ go na le moo, gape ba ne ba re, ‘Fela jaaka lona ka bolona lo itse’ (Ditiro 2:22).”


text:
BASHA BA BOTSA JAANA
Nka Tlogela Jang go Beela Dilo Nako e e Tlang?
A o lapisitswe ke go nna o wetsa ditiro tsa kwa lapeng thari le tsa sekolo tse o di dirang kwa gae? Ruri o tshwanetse go tlogela go beela dilo nako e e tlang! Setlhogo seno se tla go thusa go tlogela go beela dilo nako e e tlang tota le fa
Fa o sena go bala setlhogo seno, araba dipotso tse di ka ga go beela dilo nako e e tlang.
Baebele e tlhalosa ditlamorago tse di botlhoko tsa go beela dilo nako e e tlang. Ya re: “
Yo o lebeletseng phefo ga a na go jala peo; mme yo o lebileng maru ga a na go roba.”—Moreri 11:4.
Ela tlhoko dingwe tsa dilo tse di ka bakang bothata le gore o ka dirang gore o tlogele go beela dilo nako e e tlang.
Go lebega tiro e le thata.
Boammaaruri ke gore
Kgaoganya tiro ka dikarolo tse dinnye. Mosetsana yo o bidiwang Melissa a re: “
Tota le fa ke itse gore ke saletse morago thata, ke leka go dira tiro e e saletseng kwa morago ka go e dira kgato ka kgato.”
Simolola ka yone nako eo. “
Fa o sena go amogela tiro e simolole ka yone nako eo, tota le fa seo se raya fela gore o tla e kwala mo lenaaneng la dilo tse o tla di dirang kgotsa o tla kwala dintlha di sekae pele o di lebala.”—Vera.
Kopa thuso. Ga go pelaelo gore batsadi le barutabana ba gago ba ile ba lebana le kgwetlho e e tshwanang. O ka solegelwa molemo ke go ithuta mo maitemogelong a bone. Ba ka nna ba go thusa gore o ithulaganye sentle.
Ntlha e o ka e dirisang “
Dira thulaganyo. Ke boammaaruri gore seo se raya gore o tshwanelwa ke go dira dilo ka thulaganyo le go ikemisetsa go latela thulaganyo eo, seo se a thusa”.
Ga go na se se go tlhotlheletsang.
Gantsi ditiro tse o tshwanelwang ke go di dira di akaretsa dilo tse di go lapisang thata. Ka jalo o ka dirang fa tiro e o e tshwanelwang ke go e dira e sa go itumedise? Leka dilo tse di latelang.
Akanya ka melemo ya go e dira go sa le gale. Ka sekai, akanya kafa o tla itumelang ka gone fa o setse o e weditse. Mosetsana yo o bidiwang Amy a re: “
Ke rata tsela e ke ikutlwang ka yone fa ke feditse selo go sa le gale kgotsa ke se feditse pele ga nako e e beilweng ke bo ke tlhaba kgobe ka mmutlwa.”
Ikgopotse ka ditlamorago. Fa o goga dinao, go tla felela ka gore o ngomoge pelo e bile o ka se atlege mo go se o se dirang. Baebele ya re: “
Se motho o se jalang, ke sone se o tlaa se robang.”—Bagalatia 6:
7, Baebele e e Boitshepo.
Ipeele letlha la go wetsa tiro pele ga letlha le go lebeletsweng gore tiro e wediwe ka lone. Mosetsana yo o bidiwang Alicia a re: “
Go akanya gore tiro e tlhokega letsatsi kgotsa malatsi a le mabedi pele ga nako e e lebeletsweng go nthusa fela thata. Ke kgona go e sekaseka gape le go e wetsa pele ga letsatsi kgotsa a mabedi a go lebeletsweng gore tiro e bo e weditswe ka one.”
Ntlha e o ka e dirisang “
Tsela e o akanyang ka yone ke yone e e ka go tlhotlheletsang. Ipolelele gore o tla dira se o tshwanetseng go se dira le gore ga go sepe se se tla go thibelang. Fa ke dira jalo, ke dira se ke tshwanetseng go se dira.”—Alexis.
O tshwaregile thata.
Mosimane yo o bidiwang Nathan a re: “
Gantsi batho ba re ke motho yo o beelang dilo nako e e tlang, mme seo ga se boammaaruri! Ga ba lemoge gore ke nna ke tshwaregile!” Fa o ikutlwa ka tsela e Nathan a ikutlwang ka yone, leka dintlha tseno tse o ka di dirisang.
Dira ditiro tse di motlhofo pele. Mosetsana mongwe yo o bidiwang Amber a re: “
Mongwe o kile a nthuta gore fa go dira tiro nngwe go tsaya metsotso e e kafa tlase ga e metlhano, ke tshwanetse go e dira ka yone nako eo. Ditiro tseo di akaretsa go phepafatsa, go phutha diaparo tsa gago, go tlhatswa dijana le go founa.”
Dira gore dilo tsa botlhokwa di tle pele. Baebele ya re: ‘
Tlhomamisa dilo tse di botlhokwa thata.’ (Bafilipi 1:10) O ka dirisa kgakololo eo jang mo botshelong? Mosetsana yo o bidiwang Anna a re: “
Ke kwala ditiro tsotlhe tse ke tshwanetseng go di dira le letlha le ke tshwanetseng go di wetsa ka lone. Mme sa botlhokwa le go feta, ke kwala gore ke ikaeletse go dira tiro eo leng le go e wetsa.”
A go dira jalo ke go ikgolega? Leka go akanya ka tsela eno! Boammaaruri ke gore, fa o itirela thulaganyo ke wena o laolang nako ya gago go na le go dira gore e go laole. Mme seo se fokotsa go ngomoga pelo. Mosetsana yo o bidiwang Kelly a re: “
Go nna le thulaganyo go dira gore ke ritabale le gore ke kgone go dira dilo sentle.”
Tlosa dikgoreletsi. Jennifer a re: “
Fa ke simolola tiro nngwe ke bolelela botlhe mo ntlong. Fa go na le sengwe se ba batlang gore ke se dire, ke ba kopa gore ba mpolelele pele ga ke simolola tiro. Gape ke tima founo ya me le modumo o o nkitsiseng fa melaetsa ya e-mail e tsena.”
Ntlha e o ka e dirisang “
Tiro epe fela e o tshwanetseng go e dira e tla nna e le teng go fitlha o e dira. Go na le go nna o tshwenyega ka tiro, e dire. Fa o dira jalo o tla nna le nako ya go ritibala.”—Jordan.


text:
BUKANA YA BOTSHELO LE BODIREDI December 2016
Dipuisano Tse Re ka Di Dirisang
Dipuisano tse di ka dirisiwang go tsamaisa Tsogang! le tsa go ruta boammaaruri ka ga go bo re boga. Itirele puisano o dirisa dikakantsho tseno.
MATLOTLO A A MO LEFOKONG LA MODIMO
“A re Tlhatlogeleng Kwa Thabeng ya ga Jehofa”
Moporofeti Isaia o ne a tlhalosa gore batho ba ga Jehofa ba tla latelela kagiso ka go fetola dibetsa tsa ntwa gore e nne dilwana tsa go lema. (Isaia 2:4)
BOTSHELO JWA BOKERESETE
Go Tokafatsa Bokgoni Jwa Rona mo Bodireding—Go Fitlhelela Pelo o Dirisa Buka ya “Ipolokeng mo Loratong Lwa Modimo”
Buka ya ‘Lorato Lwa Modimo’ e thusa baithuti ba Baebele go bona gore melaometheo ya Baebele e re ama jang mo botshelong.
MATLOTLO A A MO LEFOKONG LA MODIMO
Mesia O ne A Diragatsa Boporofeti
Moporofeti Isaia o ne a bolela pele gore Mesia o tla rera mo kgaolong ya Galalea. Jesu o ne a diragatsa boporofeti joo fa a rera dikgang tse di molemo.
BOTSHELO JWA BOKERESETE
“Ke Fano! Roma Nna”
Re ka etsa jang moya wa ga Isaia wa go ithaopa? Ithute gore lelapa lengwe le ne la dira jang gore le kgone go fudugela kwa go nang le tlhokego e e kgolwane teng.
MATLOTLO A A MO LEFOKONG LA MODIMO
Lefatshe le Tla Tlala Kitso ya ga Jehofa
Boporofeti jwa ga Isaia ka lefatshe bo diragaditswe jang mo nakong e e fetileng, bo diragadiwa jang gone jaanong mme bo tla diragadiwa jang mo isagweng?
BOTSHELO JWA BOKERESETE
Thuto ya Modimo e Fenya Letlhoo
Borre ba ba kileng ba bo itaana ka noga e utlwa jaanong ba direla Modimo mmogo, sesupo sa gore boammaaruri bo dira gore batho ba nne seoposengwe.
MATLOTLO A A MO LEFOKONG LA MODIMO
Go sa Dirise Taolo Sentle go Tla Felela ka Gore e go Latlhegele
Shebena o tshwanetse a ka bo a ile a dirisa taolo ya gagwe jang? Ke eng fa Jehofa a dirile gore Eliakime a tseye maemo a gagwe?


text:
Amogelesegang mo Yunibesiting ya Bokono-Bophirima (NWU)
Primary tabs
Mo pepeneneng
BUAtv
Amogelesega mo kgasong ya bobedi ya BUAtv, kanale e e tlhagafatsang ya tlhaeletsano ya YBB.
Mo kgasong e o ka lebelela mme o sedifatswa ka ga:
- Kopano ya bošeng ya Boeteledipele ya YBB;
- puisano le Mop Robert Balfour, mothusa motlatsa-mokanseliri yo montšha wa Go Ruta le Go Ithuta;
- patlisiso ya go lebelela tsamaiso ya matlho;
- le gape Sekolo sa Booki mo khamphaseng ya Mafikeng.
Dikgang
21/09/2017 - 08:52
20/09/2017 - 09:45
- 1 of 15
- next ›
- 1 of 15
- next ›
Events
Mowa o o bontshiwang ke Yunibesiti ya Bokone-Bophirima
Mowa o yunibesiti e nang le one o bontshiwa ke tsela e re rulaganyetsang batho bokamoso ka yone le go ba kgontsha go fitlhelela ditoro tsa bone. Mowa ono o bonala mo ditirong tsotlhe tsa rona, go tswa go dithuto tsa rona tsa akatemi le patlisiso go fitlha go setlhopha sa rona sa baithuti, go nna le seabe mo baaging le mo diphitlhelelong tsa metshameko.
Setheo se se nang le kutlwano
YBB e ikaeletse go dira e le seoposengwe, e le yunibesiti ya dikhamphase tse di kopaneng e e tla tlisang tekatekano, go baakanya diphoso tsa nako e e fetileng le go gaisana le ditheo tse dingwe mo lefatsheng lotlhe ka go ruta le go dira patlisiso mo dikhamphaseng tsotlhe.
Etela dikhamphase tsa rona mono:


text:
KGAOLO YA BOROBONGWE
A re Tshela “mo Metlheng ya Bofelo”?
Ke ditiragalo dife mo motlheng wa rona tse Baebele e neng ya di bolelela pele?
Lefoko la Modimo la re batho ba tla bo ba ntse jang “mo metlheng ya bofelo”?
Baebele e bolelela pele dilo dife tse di molemo ‘ka metlha ya bofelo’?
1. Ke kae koo re ka ithutang ka isagwe teng?
A O KILE wa leba dikgang mo thelebisheneng mme wa ipotsa go re, ‘Tota go direga eng mo lefatsheng leno?’ Ditiragalo tsa masetlapelo di direga ka tshoganyetso e bile go sa lebelelwa mo e leng gore ga go na motho ope yo o ka kgonang go bolelela pele gore go tla direga eng ka moso. (Jakobe 4:14) Le fa go ntse jalo, Jehofa ene o a itse gore go tlile go direga eng mo isagweng. (Isaia 46:10) Mo nakong ya bogologolo, Lefoko la gagwe e leng Baebele le ne la se ka la bolelela pele fela ka dilo tse di bosula tse di diregang mo motlheng wa rona mme gape le ne la bolelela pele le ka dilo tse di molemo tse di tla diregang mo bogautshwaneng.
2, 3. Barutwa ba ne ba botsa Jesu potso efe, mme o ne a ba araba jang?
2 Jesu Keresete o ne a bua ka Bogosi jwa Modimo, jo bo tla fedisang boikepo le go dira gore lefatshe e nne paradaise. (Luke 4:43) Batho ba ne ba batla go itse gore Bogosi jono bo tla tla leng. Tota e bile, barutwa ba ga Jesu ba ne ba mmotsa ba re: “Sesupo e tla nna eng sa go nna gone ga gago le sa bokhutlo jwa tsamaiso eno ya dilo?” (Mathaio 24:3) Fa Jesu a ba araba, o ne a ba raya a re Jehofa Modimo ke ene fela a itseng gore tota bokhutlo jwa tsamaiso eno ya dilo bo tla tla leng. (Mathaio 24: 36) Mme Jesu o ne a bolelela pele dilo tse di neng di tla direga mo lefatsheng pele fela ga fa Bogosi bo tlisetsa batho kagiso ya mmatota le tshireletsego. Se a neng a se bolelela pele se a direga jaanong!
3 Pele ga fa re sekaseka bosupi jo bo bontshang gore re tshela mo nakong ya “bokhutlo jwa tsamaiso eno ya dilo,” a re tlotle ka bokhutshwane ka ntwa e go se nang motho ope yo o ileng a e bona. E ne ya lwelwa kwa lefelong le le sa bonaleng la semoya, mme ditlamorago tsa yone di a re ama.
NTWA KWA LEGODIMONG
4, 5. (a) Go ne ga direga eng kwa legodimong ka bonako fela fa Jesu a sena go tlhongwa go nna Kgosi? (b) Go ya ka Tshenolo 12:12, ditlamorago tsa ntwa ya kwa legodimong e ne e tlile go nna dife?
4 Kgaolo e e fetileng ya buka eno e ile ya tlhalosa gore Jesu Keresete o ne a nna Kgosi kwa legodimong ka ngwaga wa 1914. (Daniele 7:13, 14) Jesu o ne a tsaya kgato ka bonako fela fa a sena go tlhomiwa mo Bogosing. Baebele ya re, “Ga tsoga ntwa kwa legodimong: Mikaele [leina le lengwe la ga Jesu] le baengele ba gagwe ba tlhabana le kgogela [Satane Diabolo], le kgogela le baengele ba yone ba tlhabana.” * Satane le baengele ba gagwe ba ba boikepo, e leng madimona a gagwe, ba ne ba fenngwa mo ntweng eo mme ba ntshiwa kwa legodimong ba latlhelwa mo lefatsheng. Bomorwa Modimo ba ba ikanyegang ba semoya ba ne ba itumelela go bo Satane le madimona a gagwe ba ntshitswe kwa legodimong. Le fa go ntse jalo, batho bone ba ne ba se kitla ba itumela jalo. Go na le moo, Baebele e ne ya bolelela pele jaana: “A bo go latlhega lefatshe . . . ka gonne Diabolo o fologetse kwa go lona, a le bogale jo bogolo, ka a itse gore o na le lobaka lo lokhutshwane lwa nako.”—Tshenolo 12:7, 9, 12.
5 Tsweetswee, ela tlhoko gore ditlamorago tsa ntwa eno ya kwa legodimong e ne e tlile go nna dife. E re ka Satane a tuka bogale, o ne a tlile go tlisetsa lefatshe tatlhego, kgotsa matshwenyego. Jaaka fa o tlile go bona, gone jaanong jaana re tshela mo motlheng wa matshwenyego ao. Mme e tla nna matshwenyego a nakwana fela—a “lobaka lo lokhutshwane lwa nako.” Tota le ene Satane o a itse ka gone. Baebele e bitsa lobaka lono lwa nako e re ke ‘metlha ya bofelo.’ (2 Timotheo 3:1) Go re itumedisa tota go itse gore go ise go ye kae, Modimo o tla fedisa tlhotlheletso yotlhe ya ga Diabolo mo lefatsheng! Mma re sekaseke dilo dingwe tse di boleletsweng pele mo Baebeleng tse di diregang gone jaanong. Dilo tseno di re naya bosupi jwa gore re tshela mo metlheng ya bofelo le gore Bogosi jwa Modimo bo tla tloga bo tlisetsa ba ba ratang Jehofa masego a a nnetseng ruri. Sa ntlha, mma re sekaseke dikarolo di le nnè tsa sesupo se Jesu a neng a re se tla bontsha gore re tshela mo motlheng oo.
DITIRAGALO TSE DIKGOLO TSA METLHA YA BOFELO
6, 7. Mafoko a ga Jesu a a kaga dintwa le ditlhaelo tsa dijo a diragadiwa jang gompieno?
6 “Setšhaba se tla tsogologela setšhaba le bogosi bo tsogologele bogosi.” (Mathaio 24:7) Batho ba le dimilionemilione ba ile ba bolawa mo dintweng mo lekgolong le le fetileng la dingwaga. Mokwalahisitori mongwe wa kwa Boritane o ne a kwala jaana: “Lekgolo la bo20 la dingwaga le nnile le tshololo e kgolo thata ya madi go feta a mangwe mo hisitoring. . . . E ne e le lekgolo la dingwaga la dintwa tse di sa kgaotseng, le le neng le na le dinakonyana tse di rileng fela tsa fa go ne go se na ntwa mo mafelong mangwe.” Pego ya Worldwatch Institute e tlhalosa jaana: “Palo ya batho ba ba ileng ba amiwa ke dintwa mo lekgolong la [bo20] la dingwaga e menagane gararo go feta ya dintwa tsotlhe tse di lolweng go simolola ka lekgolo la ntlha la dingwaga AD go fitlha ka 1899.” Fa e sa le ka 1914 go sule batho ba ba fetang dimilione di le 100 ka ntlha ya dintwa tseno. Le fa gone re itse botlhoko jwa go swelwa ke motho a le mongwe fela yo re mo ratang ka ntlha ya ntwa, ga re ka ke ra kgona go tlhaloganya botlhoko jo bo utlwiwang ke dimilionemilione tsa batho ba beng ka ba bone ba bolailweng ke ntwa.
7 “Go tla nna le ditlhaelo tsa dijo.” (Mathaio 24:7) Babatlisisi ba bolela gore selekanyo se dijo di tlhagisiwang ka sone se oketsegile thata mo dingwageng di le 30 tse di fetileng. Le fa go ntse jalo, batho ba le bantsi ba sa ntse ba tlhaelwa ke dijo ka gonne ba se na madi a go di reka kgotsa a go reka setsha se ba ka lemang mo go sone. Kwa dinageng tse di tlhabologang, batho ba ba fetang bilione ba tshwanelwa ke go tshela ka madi a mannye thata ka letsatsi. Bontsi jwa bone bo tshelela fela mo tlaleng. World Health Organization e fopholetsa gore bana ba ba fetang dimilione di le dikete tse tlhano ba a swa ngwaga le ngwaga ka ntlha ya phepelotlase.
8, 9. Ke eng se se bontshang gore boporofeti jwa ga Jesu ka dithoromo tsa lefatshe le malwetse a leroborobo bo boammaaruri?
8 “Go tla nna le dithoromo tsa lefatshe tse dikgolo.” (Luke 21:
9 “Go tla nna le . . . malwetse a leroborobo.” (Luke 21:11) Le fa go ka tswa go dirilwe kgatelopele e e kana kang mo go tsa kalafi, batho ba bolawa ke malwetse a bogologolo le a masha. Pego nngwe e bolela gore malwetse a le 20 a a tlwaelegileng—a a akaretsang bolwetse jwa thiibi, malaria le kholera—a ile a anama thata mo dingwageng tsa bosheng jaana, mme mangwe a one go nna thata go a alafa ka diokobatsi. Tota e bile, go tlhagile malwetse a masha a le 30. Mangwe a one ga a na kalafi e bile a a bolaya.
BATHO BA METLHA YA BOFELO
10. Ke mekgwa efe e o bonang batho ba na le yone gompieno e e boleletsweng pele mo go 2 Timotheo 3:1-5?
10 Mo godimo ga go tlhalosa ditiragalo dingwe tse di diregang mo lefatsheng, Baebele e ile ya bolelela pele gore go fetoga ga batho le gone go tla bontsha gore re tshela mo metlheng ya bofelo. Moaposetoloi Paulo o ne a tlhalosa gore batho ka kakaretso ba tla nna jang. Re bala jaana mo go 2 Timotheo 3:1-5: “Mo metlheng ya bofelo go tla nna le dinako tsa mathata tse go leng boima go lebana le tsone.” Paulo o ne a re batho ba tla nna
baithati
barati ba madi
ba ba sa utlweng batsadi
ba ba sa ikanyegeng
ba ba se nang lorato lwa tlholego
ba ba se nang boikgapo
ba ba bogale bo tshabegang
barati ba menate go na le go nna barati ba Modimo
ba ba nang le sebopego sa boineelo jwa bomodimo mme ba latola maatla a jone
11. Pesalema 92:7 e tlhalosa jang se se tla diragalelang baikepi?
11 A batho ba ntse jalo mo lefelong le o nnang mo go lone? Ba tshwanetse ba bo ba ntse jalo. Batho ba ba nang le mekgwa e e ntseng jalo e e maswe ba fitlhelwa gongwe le gongwe. Seno se bontsha gore go ise go ye kae, Modimo o tla tsaya kgato, ka gonne Baebele ya re: “Fa baikepi ba tlhoga jaaka dimela le botlhe ba ba dirang se se utlwisang botlhoko ba tlhagisa dithunya, ke gore ba tle ba nyelediwe ka bosaengkae.”—Pesalema 92:7.
DITIRAGALO TSE DI ITUMEDISANG!
12, 13. “Kitso ya boammaaruri” e ne ya ntsifala jang mo ‘motlheng ono wa bofelo’?
12 Eleruri metlha ya bofelo e tletse ka matshwenyego fela jaaka Baebele e ne ya bolelela pele. Le fa go ntse jalo, mo lefatsheng leno le le tletseng matshwenyego, baobamedi ba ga Jehofa bone ba diragalelwa ke dilo tse di itumedisang.
13 “Kitso ya boammaaruri e tla nna ntsi,” go ne ga bolelela pele jalo buka ya Baebele ya Daniele. Seno se ne se tla direga leng? Ka “motlha wa bokhutlo.” (Daniele 12:4) Segolo jang fa e sa le ka 1914, Jehofa o thusitse batho ba tota ba batlang go mo direla gore ba tlhaloganye Baebele botoka. Ba ile ba tlhaloganya botoka dithuto tsa Baebele tse di buang ka leina la Modimo le maikaelelo a gagwe, setlhabelo sa thekololo sa ga Jesu Keresete, boemo jwa baswi le tsogo ya baswi. Mo godimo ga moo, baobamedi ba ga Jehofa ba ile ba ithuta go tshela botshelo jwa bone ka tsela e e tla ba solegelang molemo le go tlisetsa Modimo pako. Gape, ba tlhalogantse sentle seabe se Bogosi jwa Modimo bo nang le sone le kafa bo tlileng go baakanya dilo ka gone mo lefatsheng. Ba dira eng ka kitso eno? Potso eo e re tlisa mo boporofeting jo bongwe gape jo bo diragadiwang mo metlheng eno ya bofelo.
14. Dikgang tse di molemo tsa Bogosi di rerwa go le kana kang gompieno, mme di rerwa ke bomang?
14 “Dikgang tse di molemo tseno tsa bogosi di tla rerwa mo lefatsheng lotlhe le le nang le banni,” go ne ga bolela jalo Jesu Keresete mo boporofeting jwa gagwe jo bo buang ka “bokhutlo jwa tsamaiso eno ya dilo.” (Mathaio 24:3, 14) Mo lefatsheng lotlhe, dikgang tse di molemo tsa Bogosi—tse di tlhalosang gore Bogosi ke eng, bo tla dira eng le gore re ka bona jang masego a jone—di ntse di rerwa mo dinageng tse di fetang 230 le ka dipuo tse di fetang 400. Dimilione tsa Basupi ba ga Jehofa di rera dikgang tse di molemo tsa Bogosi ka tlhoafalo. Ba tswa mo “merafeng yotlhe le ditso le ditšhaba le diteme.” (Tshenolo 7:9) Basupi ba tshwarela batho ba le dimilionemilione ba ba batlang go ithuta Baebele, dithuto tsa legae tsa Baebele mahala. Ruri boporofeti jono bo diragaditswe ka tsela e e kgatlhang tota, segolobogolo fa e sa le Jesu a bolelela pele gore Bakeresete ba boammaaruri ba “tla nna ba ba tlhoilweng ke batho botlhe”!—Luke 21:17.
WENA O TLA DIRA ENG?
15. (a) A o a dumela gore re tshela mo metlheng ya bofelo, mme ka ntlha yang? (b) “Bokhutlo” bo tla ama jang ba ba ganetsang Jehofa le ba ba ikobelang puso ya Bogosi jwa Modimo?
15 E re ka go diragadiwa dipolelelo pele di le dintsi jaana tsa Baebele gompieno, a ga o dumele gore re tshela mo metlheng ya bofelo? Fa dikgang tse di molemo di tla bo di rerilwe go ya bokgakaleng jo Jehofa a tla bong a kgotsofetse ka jone, ga go na pelaelo gore “bokhutlo” bo tla tla. (Mathaio 24:14) “Bokhutlo” ke nako e ka yone Modimo a tla tlosang boikepo mo lefatsheng. Jehofa o tla dirisa Jesu le baengele ba ba maatla go senya botlhe ba ba mo ganetsang ka boomo. (2 Bathesalonika 1:6-9) Satane le madimona a gagwe ga ba kitla ba tlhola ba tsietsa ditšhaba. Morago ga moo, Bogosi jwa Modimo bo tla tlisetsa botlhe ba ba ikobelang puso ya jone e e siameng masego a magolo.—Tshenolo 20:1-3; 21:3-5.
16. Go tla bo go le botlhale gore o dire eng?
16 E re ka bokhutlo jwa tsamaiso ya ga Satane bo le gaufi, re tshwanetse go ipotsa potso e e reng, ‘Ke tshwanetse go bo ke dira eng?’ Go botlhale gore re tswelele re ithuta go le gontsi ka Jehofa le gore ke eng se a batlang re se dira. (Johane 17:3) Nna moithuti yo o tlhoafetseng wa Baebele. Itlwaetse go kopanela ka metlha le ba bangwe ba ba batlang go dira thato ya ga Jehofa. (Bahebera 10:24, 25) Amogela kitso e ntsi e Jehofa Modimo a e nayang batho lefatshe ka bophara, mme o dire diphetogo tse di tlhokegang mo botshelong jwa gago gore o tle o amogelwe ke Modimo.—Jakobe 4:8.
17. Ke ka ntlha yang fa go senngwa ga baikepi go tlile go tlela batho ka tshoganyetso?
17 Jesu o ne a bolelela pele gore batho ba le bantsi ba tla tlhokomologa bosupi jo bo bontshang gore re tshela mo metlheng ya bofelo. Baikepi ba tlile go senngwa ka tshoganyetso e bile go sa lebelelwa. Fela jaaka legodu bosigo, tshenyego eno e tla tlela batho ba le bantsi ka tshoganyetso. (1 Bathesalonika 5:2) Jesu o ne a tlhagisa jaana: “Fela jaaka malatsi a ga Noa a ne a ntse, go nna gone ga Morwa motho go tla nna jalo. Gonne fela jaaka ba ne ba ntse mo malatsing ao pele ga morwalela, baa ja e bile baa nwa, banna ba nyala le basadi ba neelwa nyalong, go fitlha ka letsatsi le Noa a tseneng mo teng ga araka ka lone; mme ba se ka ba tsaya tsia go fitlha morwalela o tla o bo o ba gogola botlhe, go nna gone ga Morwa motho go tla nna jalo.”—Mathaio 24:37-39.
18. Re tshwanetse go tsaya tsia tlhagiso efe ya ga Jesu?
18 Ka ntlha ya moo, Jesu o ne a raya bareetsi ba gagwe a re: “Itlhokomeleng gore dipelo tsa lona di se ka le ka motlha tsa imelwa ke go ja mo go feteletseng le ke go nwa bobe le ke ditlhobaelo tsa botshelo, mme ka tshoganyetso letsatsi leo la lo wela ka ponyo ya leitlho jaaka seru. Gonne le tla tlela botlhe ba ba nnang mo godimo ga lefatshe lotlhe. Jaanong, nnang lo tsogile, lo dira mokokotlelo ka nako yotlhe gore lo tle lo atlege mo go faloleng dilo tseno tsotlhe tse di laoletsweng go diragala, le go ema [ka kamogelo] fa pele ga Morwa motho.” (Luke 21:34-36) Go botlhale go tsaya mafoko ano a ga Jesu tsia. Ka ntlha yang? Ka gonne ba ba amogelwang ke Jehofa Modimo le ke “Morwa motho,” e leng Jesu Keresete, ba na le tsholofelo ya go falola bokhutlo jwa tsamaiso ya dilo ya ga Satane le ya go tshelela ruri mo lefatsheng le lesha le le gaufi thata!—Johane 3:16; 2 Petere 3:13.
^ ser. 4 Go bona tshedimosetso e e tlhalosang gore Mikaele ke leina le lengwe la ga Jesu Keresete, bona Dintlha Tse di Oketsegileng, ditsebe 218-19.
Ithute mo go Oketsegileng
THULAGANYO YA GO ITHUTA BAEBELE
Ke Eng fa o Tshwanetse go Ithuta Baebele?
Baebele e thusa batho ba le dimilione mo lefatsheng lotlhe go bona dikarabo tsa dipotso tse di botlhokwa thata mo botshelong. A o ka rata go nna mongwe wa bone?


text:
A ke Tshwanetse go Adima Madi?
“Go adima go tshwana le moletlo wa lenyalo; go duela go tshwana le go hutsafala.” —Seane sa Seswahili.
SEANE seno se tlwaelegile mo bathong ba kwa Afrika Botlhaba e bile ga go pelaelo gore se tlhalosa kafa bontsi bo ikutlwang ka gone mo lefatsheng. A le wena o ikutlwa jalo fa o adima madi mo tsaleng kgotsa mo metsweding e mengwe? Le fa ka dinako dingwe go lebega go le molemo, a mme go siame? Go adima madi go na le mathata le dikotsi dife?
Seane se sengwe sa Seswahili se tlhalosa bothata jwa konokono jo bo ka nnang teng ka go adima madi. Sa re: “Go adima le go adimisa madi go senya botsala.” Ke boammaaruri gore dikoloto di ka senya botsala le dikamano tsa batho. Tota le fa o rulagantse dilo sentle kgotsa o na le maikaelelo a a molemo, ga se ka metlha dilo di nnang jaaka o lebeletse. Ka sekai, fa o sa duele ka nako e lo dumalaneng ka yone, motho yo o go adimileng madi a ka kgopisega. E bile seno se ka dira gore a galefe, mme botsala jwa moadimi le moadingwa—tota le jwa malapa a bone—bo ka senyega. E re ka go adima madi go baka mathata, re tshwanetse go leka ka natla go rarabolola mathata a madi ka ditsela tse dingwe.
Go adima madi go ka senya kamano ya motho le Modimo. Jang? Sa ntlha, Baebele ya re ka boomo fela moikepi ga a duele dikoloto tsa gagwe. (Pesalema 37:21) Gape ya re “moadingwa ke motlhanka wa motho yo o mo adimang.” (Diane 22:7) Moadingwa o tshwanetse go lemoga gore fa a ise a duele madi a a a kolotang o nna mo taolong ya motho yo o mo adimileng one. Seane se sengwe sa Seafrika le sone se boammaaruri: “Fa o adima maoto a motho, o tla ya gongwe le gongwe kwa a reng o ye teng.” Seane seno se kaya gore motho yo o mo dikolotong ga a tlhole a kgona go dira se a se batlang.
Ka jalo, go botlhokwa gore o lwele go duela madi a o a kolotang. Go seng jalo, go ka nna le mathata. Dikoloto tse di koelanang di ka go ngomola pelo, tsa go tlhokisa boroko, tsa dira gore o berekele ruri, tsa baka dikgotlhang magareng ga monna le mosadi tsa bo tsa thuba le malapa, tsa dira gore batho ba sekisane kwa kgotlatshekelo kgotsa ba felele ba le kwa kgolegelong. Mafoko ano a Baroma 13:8 a na le kgakololo e e molemo: “Lo se ka lwa kolota ope le fa e le sepe, fa e se go ratana.”
A GO A TLHOKEGA?
Fa re akanya ka se re tlotlileng ka sone, re ka re go molemo go nna kelotlhoko malebana le go adima madi. Go molemo go ipotsa jaana: A tota go a tlhokega gore ke adime madi? A nka tswa ke batla go tlamela ba lelapa la me ka dilo tse ba di tlhokang? Kgotsa gongwe bogagapa bo dira gore ke batle go dirisa madi a tota ke se nang one? Gantsi go molemo go kgotsofalela se o nang le sone go na le go adima madi.
Boammaaruri ke gore, mo maemong mangwe, jaaka maemo a tshoganyetso, o ka patelesega go adima madi. Le fa go ntse jalo, fa motho a adima madi, o tshwanetse go ikanyega. A ka dira seo jang?
Sa ntlha, gore motho o na le madi a mantsi ga se lebaka la gore re se ka ra mo duela. Ga re a tshwanela go tsaya gore o patelesega go re adima madi ka gonne a na le one. E bile ga re a tshwanela go nna le boikutlo jwa gore ga go re sepe fa re sa ikanyege fa re dirisana le ene. O se ka wa tswela pelo batho ba ba lebegang ba na le madi.—Diane 28:22.
Go tswa foo, tlhomamisa gore o duela se o se adimileng, mme o dire jalo ka potlako. Fa motho yo o go adimang madi a sa go bolelele letlha le le tlhomameng la go duela, o tshwanetse go mmolelela gore o tla duela leng mme o dire jalo ka nako eo. Go molemo gore lo kwale tumalano ya lona gore lo se ka lwa nna le dikgotlhang. (Jeremia 32:9, 10) Fa go kgonega, fa o busa madi, ya kwa mothong yoo gore o kgone go mo leboga. Go busa madi ka nako e lo e dumalaneng, go dira gore lo tswelele lo na le kamano e e molemo. Mo Therong ya gagwe ya kwa Thabeng, Jesu o ne a re: “A lefoko la lona la Ee le reye Ee, Nnyaa wa lona, Nnyaa.” (Mathaio 5:37) Mo godimo ga moo, ka metlha gakologelwa molao ono o o bontshang tsela e batho ba tshwanetseng go itshwara ka yone: “Dilo tsotlhe tse lo batlang batho ba di lo direla, le lona lo tshwanetse go di ba direla.”—Mathaio 7:12.
KAELO E E MOSOLA YA BAEBELE
Baebele e re bolelela sengwe se se motlhofo se se ka re thusang fa re raelesega go adima madi. Ya re: “Eleruri, boineelo jono jwa bomodimo mmogo le thetebalo ke tsela ya papadi e kgolo.” (1 Timotheo 6:6) Ka mafoko a mangwe, go kgotsofalela se o nang le sone go tla go thusa go tila ditlamorago tse di botlhoko tsa go adima madi. Le fa go ntse jalo, boammaaruri ke gore ga go motlhofo go kgotsofalela se o nang le sone ka gonne lefatshe leno le kgothaletsa go huma ka bonako. Ke gone mo ‘boineelo jwa bomodimo’ bo tlhokegang teng. Ka tsela efe?
Ka sekai, akanya ka banyalani ba Bakeresete ba kwa Asia. Fa ba ne ba le basha, ba ne ba kgatlhiwa ke batho ba ba nang le matlo. Ka jalo, ba ne ba swetsa ka gore ba ithekele ntlo ka madi a ba a bolokileng le a ba a adimileng kwa bankeng le mo go ba masika. Mme go ise go ye kae ba ne ba imelwa ke sekoloto se sentsi se ba neng ba tshwanetse go se duela kgwedi le kgwedi. Ba ne ba bereka nako e e oketsegileng mo ba neng ba sa kgone go fetsa nako e ntsi le bana ba bone. Monna o ne a re: “Go ngomoga pelo, ditlhabi le go sa robale mo go lekaneng go ne go ntse jaaka leje le le bokete mo tlhogong ya me. Go ne go nkhupetsa.”
“Go leba dithoto ka tsela e Baebele e di tlhalosang ka yone ke tshireletso”
Fa nako e ntse e tsamaya, ba ne ba gopola mafoko a a mo go 1 Timotheo 6:6 ba bo ba swetsa ka gore ba rekise ntlo. Go ba tsere dingwaga di le pedi gore ba imologe mo sekolotong sa bone. Banyalani bano ba ithutile eng mo go se se ba diragaletseng? Ba konela ka go re: “Go leba dithoto ka tsela e Baebele e di tlhalosang ka yone ke tshireletso.”
Batho ba bantsi ba itse seane sa Seswahili se se umakilweng kwa tshimologong. Le fa go ntse jalo, ga se a ba thibela go adima madi. Re akantse ka melaometheo ya Baebele e re tlotlileng ka yone, a ga go utlwale go akanya thata ka potso eno, A ke tshwanetse go adima madi?
Ithute mo go Oketsegileng
DIKARABO TSA DIPOTSO TSA BAEBELE
Mathata a Madi le Dikoloto—A Baebele e ka Thusa?
Madi a ka se ka a dira gore o itumele, mme melaometheo e menè ya Baebele e ka go thusa malebana le kafa o dirisang madi ka gone.
TSOGANG!
Dilo Tse Tharo Tse Di ka Se Rekweng ka Madi
Madi a re thusa go reka dilo dingwe tse re di tlhokang, mme dilo tse di re kgotsofatsang thata mo botshelong di ka se rekwe ka madi.


text:
batswana.co.za
Title: Setswana
Keywords:
Description: Setswana Retshwanetse go golaganya dilo tsa maloba go tsa se gompieno gore re kgone go bontsha diphetogo tsa mothomontsho wa se gompieno. Steve Biko 'Pelo e senang phufa selo ya be e se sa yona' Motho
batswana.co.za is ranked 16578942 in the world (amongst the 40 million domains).
A low-numbered rank means that this website gets lots of visitors.
This site is relatively popular among users in the united states.
It gets 50% of its traffic from the united states .This site is estimated to be worth $7,244.
This site has a low Pagerank(0/10). It has 1 backlinks. batswana.co.za has 43% seo score.
batswana.co.za Alexa Rank History Chart
batswana.co.za Html To Plain Text
Setswana Retshwanetse go golaganya dilo tsa maloba go tsa se gompieno gore re kgone go bontsha diphetogo tsa mothomontsho wa se gompieno. Steve Biko 'Pelo e senang phufa selo ya be e se sa yona' Motho o lemoga bontsi jwa makgabana(dithabana) a a tshwanetseng go a pagama, fela fa a sena go pagama lekgabana le le boitshegang. Nelson Mandela LE GAE Ditiragalo Merafe Dikgosi Setso le Ngwao Thuta Puo Bakwadi Mmino Ditshwaelo Kitso kakaretso Temothuo Bodumedi Metse Dikgwedi Nna le Wena Tsa Pholo Dipotso Ditebogo Tse dingwe Tsa Puso Bagwebi Bua Setswana, Buisa Setswana Bagaetsho re tshepisa gore tshedimoso nngwe le nngwe e e fosagetseng gongwe tiriso e e bokoa ya Setswana e e ka tlhagelelang mo SETSWANA.COM re tla e siamisa ka thuso ya set歨aba, mme e e tlhaelang le yona re tla e akaretsa re tshwaragane le lona. Maikaelelo a BUISA SETSWANA, BUA SETSWANA ga se bo busa esi jwa motho a le mongwe mme ke gore set歨aba se thuse go refosana le go rutana Setswana. MAIKAELELO 1. Go leka go kgobokanya tshedimosetso e e botlhokwa ya histori le bophelo jwa maloba jwa Batswana, gore re botshwantshanye le jwa gompieno, retle re somarele le go ithuta Setso le Ngwao. 2. Go kgobokanya le go ranolela tshedimoso nngwe le nngwe e e botlhokwa mo Setswaneng, ka maikaelelo a go rotlweetsa Batswana go buisa Setswana le go thusa ba ba sa tlhaloganyeng sejatlhapi. 3. Go gwetlha ba ba nang le kitso e e tseneletseng ya Setswana go e tlhagisa mopepeneneng. PONELOPELE Go bona tshedimoso nngwe le nngwe e e botlhokwa e kwadilwe ka Setswana. Tlhalefang.com ? 2009. Ditshwanelo tsotlhe ke tsa mophasalatsi cell: 078 336 9482 molokwanet@yahoo.com Le fa re lekile ka bo jotlhe go dirisa tshedimoso e e siaming le puo e e letlelesegileng ya Setswana, ga re tshepise go re sengwe le sengwe se kwadilweng mo SETSWANA.COM se nepagetse ka botlalo. Mongwe le mongwe yo a nang le tshedimosetso e e botoka gongwe e e nepagetseng go feta e e kwadilweng o letleletswe go e tlhagisa ka botlalo go thusa go tsweletsa le go godisa Puo le Ngwao ya Setswana. Dikganetsano le dingangisano tsotlhe di buletswe.
batswana.co.za Whois
Domain Name: BATSWANA.CO.ZA


text:
JW LIBRARY
Go Thusa ba ba Dirisang Android
JW Library ke app ya semolao ya Basupi ba ga Jehofa. E na le dithanolo tsa Baebele tse di farologaneng, dibuka le diboroutšhara tse di dirisiwang go ithuta Baebele.
Ke Eng se Sesha mo Version 9.0?
Karolo ya go kwala dintlha fa o ntse o ithuta
Karolo e e go thusang go rulaganya dintlha tse o di kwadileng
Karolo e o ka e dirisang go boloka dintlha tse o di kwadileng, tse o di thaletseng le tse o di tshwaileng mo dikgatisong
MO KAROLONG ENO
Simolola go Dirisa JW Library—Android
Ithute go dirisa dintlha tsa konokono tsa app ya JW Library mo didirisiweng tsa Android.
Go Itseela Dibaebele—Android
Ithute go itseela Dibaebele le go di rulaganya mo JW Library mo didirisiweng tsa Android.
Go Itseela Dikgatiso Le go Di Rulaganya—Android
Ithute go itseela dikgatiso le go di rulaganya mo JW Library mo didirisiweng tsa Android.
Dirisa Matshwao a Buka—Android
Ithute go tsenya le go rulaganya matshwao a buka mo JW Library mo didirisiweng tsa Android.
Dirisa Hisitori—Android
Ithute go dirisa hisitori mo JW Library mo didirisiweng tsa Android.
Rulaganya Tsela e o Batlang go Bala Dikgatiso ka Yone—Android
Ithute go rulaganya tsela e o batlang go bala dikgatiso ka yone mo JW Library mo didirisiweng tsa Android.
Go Senka mo Baebeleng Kgotsa mo Kgatisong—Android
Ithute go senka mo Baebeleng, mo kgatisong nngwe le go senka setlhogo mo Insight on the Scriptures mo JW Library o dirisa sedirisiwa sa Android.
Tshwaya Dintlha—Android
Ithute gore o ka tshwaya dintlha jang mo JW Library mo didirisiweng tsa Android.
Dipotso Tse Gantsi di Bodiwang ka JW Library (Android)
Bona dikarabo tsa dipotso tse gantsi di bodiwang.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Isaia 33:1-24
33 A bo go latlhega wena yo o thopang, wena o sa thopiwe, le wena yo o dirang ka boferefere, mme ba bangwe ba sa go direla ka boferefere!+ Fela fa o fetsa go thopa, o tla thopiwa.+ Fela fa o fetsa go dira ka boferefere, ba tla go direla ka boferefere.+2 Ao Jehofa, re bontshe kutlwelobotlhoko.+ Re solofetse mo go wena.+ Nna lebogo+ la rona moso mongwe le mongwe,+ ee, poloko ya rona mo nakong ya matshwenyego.+3 Ditšhaba di tshabile+ fa go nna le modumo wa pheretlhego. Ditšhaba di phatlaladitswe+ ka nako ya go tsoga ga gago.4 Mme thopo+ ya lona e tla phuthiwa jaaka fa mafele a kokoanya, jaaka tsie e phomesegela fa e gatlhamela motho.+5 Ruri Jehofa o tla golediwa,+ gonne o agile kwa bogodimong.+ O tla tlatsa Siona ka tshiamiso le tshiamo.+6 Mme boikanyegi jwa metlha ya gago bo tla nna khumo ya poloko+—botlhale le kitso,+ go boifa Jehofa,+ mo e leng letlotlo la gagwe.7 Bona! Bagaka ba bone ba goile kwa mmileng; barongwa ba kagiso+ ba tla lela mo go botlhoko.8 Ditsela tse dikgolo di kgakgabaditswe;+ yo o kgabaganyang tselana o kgaoditse.+ O tlodile kgolagano;+ o nyaditse metse;+ ga a tlhokomela motho yo o nang le go swa.+9 Lefatshe le hutsafetse, le swabile.+ Lebanona o swabisitswe;+ o bodile. Sharona+ o fetogile o tshwana le lebala le le sekaka; mme Bashana le Karemele ba itlhotlhora matlhare.+10 “Jaanong ke tla nanoga,”+ go bua Jehofa, “jaanong ke tla itlotlomatsa;+ jaanong ke tla itsholetsa.+11 Lona lo ima bojang jo bo omileng;+ lo tla belega serite. Moya wa lona o tla lo laila+ jaaka molelo.+12 Mme ditšhaba di tla nna jaaka go tuka ga kalaka. Di tla tshubiwa ka molelo+ jaaka mitlwa e e kgaotsweng.13 Utlwang se ke tshwanetseng ka se dira,+ lona ba lo kgakala! Mme lo itse thata ya me,+ lona ba lo gaufi.14 Baleofi ba a boifa+ kwa Siona; batlhanogi ba a roroma:+ ‘Ke mang wa rona yo o ka nnang ka lobaka lope lwa nako le molelo o o lailang?+ Ke mang wa rona yo o ka nnang ka lobaka lope lwa nako le dikgabo tse di nnetseng ruri tsa molelo?’+15 “Go na le motho yo o tsamayang ka tshiamo e e tswelelang pele+ e bile a bua se se thokgameng,+ yo o ganang papadi ya tshiamololo go tswa mo ditirong tsa boferefere,+ yo o tlhotlhorang diatla tsa gagwe gore a se ka a tshwara pipamolomo,+ yo o thibang tsebe ya gagwe gore e se ka ya reetsa tshololo ya madi, yo o tswalang matlho a gagwe gore a se ka a bona se se bosula.+16 Ke ene yo o tla agang mo bogodimong;+ bogodimo jwa gagwe jo bo bolokesegileng e tla nna mafelo a mafika a magolo a go leng thata go a atamela.+ O tla newa senkgwe sa gagwe;+ metsi a gagwe a tla nna a ntse a le teng.”+17 Matlho a gago a tla bona kgosi mo bontleng jwa yone;+ a tla bona lefatshe le le kgakala.+18 Pelo ya gago e tla akgela ka lentswe le le kwa tlase+ ka selo se se tshosang: “Mokwaledi o kae? Yo o duelang o kae?+ Yo o balang ditora o kae?”+19 Ga o kitla o bona setšhaba se se se nang maitseo, setšhaba se se nang le puo e e boteng thata go ka reediwa, sa loleme lo lo kwakwaetsang mo e bileng o sa lo tlhaloganye.+20 Bona Siona,+ motse wa dinako tsa rona tsa meletlo!+ Matlho a gago a tla bona Jerusalema lefelo la bonno le le nnang le sa tshwenyege, mogope o o se kitlang o phuthiwa ke ope.+ Dimapo tsa one tsa mogope ga di kitla di somolwa, mme ga go na megala epe ya one e e tla kgaoganngwang sebedi.+21 Mme koo Yo o Tlotlometseng+ e bong Jehofa o tla nna lefelo la dinoka+ mo go rona, la mesele e e atlhameng. Mo go lone ga go kitla go tsamaya sekepe sepe se se tsamaisiwang ka dikankase, e bile ga go kitla go kgabaganya sekepe sepe se segolo mo go lone.22 Gonne Jehofa ke Moatlhodi wa rona,+ Jehofa ke Moneimolao wa rona,+ Jehofa ke Kgosi ya rona;+ ene o tla re boloka.+23 Megala ya gago e tla repa; ga e kitla e tshwara pinagare ya yone thata; ga e a tsharolola saile.Ka nako eo le yone thopo e ntsi e tla tshwanelwa ke go kgaoganngwa; ba ba tlhotsang ba tla tsaya kgapo e kgolo.+24 Mme ga go na monni ope yo o tla reng: “Ke a bobola.”+ Batho ba ba nnang mo lefatsheng ba tla bo ba itshwaretswe tlolo ya bone.+


text:
A Bogosi Jwa Modimo bo mo Pelong ya Gago?
Karabo ya Baebele
Nnyaa, Bogosi jwa Modimo ga se boemo jo bo mo dipelong tsa Bakeresete. * Baebele e bontsha kwa tota bo leng gone ka go bo bitsa “bogosi jwa legodimo.” (Mathaio 4:17, Baebele e e Boitshepo) Bona kafa Baebele e bontshang ka gone gore Bogosi joo ke puso ya mmatota e e busang e le kwa legodimong.
Bogosi jwa Modimo bo na le babusi, babusiwa, melao le taolo ya go diragatsa thato ya Modimo kwa legodimong le mo lefatsheng.
—Mathaio 6:10; Tshenolo 5:10.
Puso kgotsa Bogosi jwa Modimo bo tla busa “ditšhaba, ditlhopha tsa ditšhaba le dipuo tsotlhe” mo lefatsheng. (Daniele 7:
13, 14) Taolo ya go busa e tswa kwa Modimong, e seng mo babusiweng ba yone.—Pesalema 2:4-6; Isaia 9:7.
Jesu o ne a bolelela baaposetoloi ba gagwe ba ba ikanyegang gore ba tla bo ba na le ene kwa legodimong mo “ditulong tsa bogosi.”—Luke 22:28, 30.
Bogosi bo na le baba, mme bo tla ba nyeletsa.—Pesalema 2:1, 2, 8, 9; 110:1, 2; 1 Bakorintha 15:25, 26.
Baebele ga e rute gore Bogosi jwa legodimo bo mo pelong ya motho le gore bo busa go tswa moo. Le fa go ntse jalo, e ruta gore “lefoko la bogosi” kgotsa ‘dikgang tse di molemo tsa bogosi’ di ka ama, e bile di tshwanetse go ama dipelo tsa rona.—Mathaio 13:19; 24:14.
Go kaya eng go re “bogosi jwa Modimo bo mo teng ga lona”?
Batho bangwe ba tlhakanngwa tlhogo ke kwa Bogosi jwa Modimo bo leng gone ka ntlha ya tsela e Luke 17:21 e ranotsweng ka teng mo dithanolong tse dingwe tsa Baebele. Ka sekai, Baebele e e Boitshepo ya re, “bogosi jwa Modimo bo mo teng ga lona.” Gore re tlhaloganye temana eno sentle, re tshwanetse go akanya ka ditemana tse di e dikologileng.
Jesu o ne a bua le Bafarasai, setlhopha sa baeteledipele ba bodumedi ba ba neng ba mo ganetsa e bile ba loga leano la go mmolaya. (Mathaio 12:14; Luke 17:20) A go a utlwala go akanya gore Bogosi bo ne bo le mo dipelong tsa bone tse di kgwaraletseng? Jesu o ne a ba raya a re: “Mo teng lo tletse boitimokanyo le go tlhoka molao.”—Mathaio 23:27, 28.
Dithanolo tse dingwe di tlhalosa mafoko a ga Jesu a a mo go Luke 17:21 ka nepo ka go re: “Bogosi jwa Modimo bo na le lona fano.” (Mokwalo o o sekameng ke wa rona; Contemporary English Version) “Bogosi jwa Modimo bo mo gare ga lona.” (Thanolo ya Lefatshe le Lesha) Bogosi jwa legodimo bo ne bo “na le” kgotsa bo le “mo gare” ga Bafarasai, ka gonne Jesu, yo o neng a eme fa pele ga bone, e ne e le ene yo Modimo a mo tlhophileng gore e nne Kgosi.—Luke 1:32, 33.
^ ser. 3 Madumedi a le mantsi a a ipitsang a Bokeresete a ruta gore Bogosi jwa Modimo bo mo teng ga motho, kgotsa mo pelong. Ka sekai, Mokgatlho wa dikereke tsa Baptist tsa Borwa (Southern Baptist Convention) kwa United States, o ile wa bolela gore Bogosi jwa Modimo ka tsela nngwe ke “go rena ga Modimo mo pelong le mo botshelong jwa motho.” Ka tsela e e tshwanang, Mopapa Benedict XVI o ne a bua jaana mo bukeng ya gagwe ya Jesus of Nazareth, “go tla ga Bogosi jwa Modimo ke fa motho a reetsa ka pelo yotlhe a bo a dumela.”
Ithute mo go Oketsegileng
DIKARABO TSA DIPOTSO TSA BAEBELE
Bogosi Jwa Modimo ke Eng?
Sekaseka lebaka la go bo Bogosi jwa Modimo e le jwa maemo a a kwa godimo go feta dipuso tse dingwe tsotlhe.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Ditiro 4:1-37
4 Jaanong fa ba babedi bano ba ntse ba bua le batho, baperesiti ba bagolo le molaodi wa tempele+ le Basadukae+ ba tla mo go bone,2 ba betilwe ke pelo ka gonne ba ne ba ruta batho e bile ba ne ba bolela tsogo ya baswi ka tlhamalalo ka ga Jesu;+3 ba ba tshwara mme ba ba tsenya mo kgolegelong go fitlha letsatsi le le latelang,+ gonne go ne go setse go le maitseboa.4 Le fa go ntse jalo, ba le bantsi ba bao ba neng ba reeditse puo eno ba dumela,+ mme palo ya banna ya nna dikete di ka nna tlhano.+5 Letsatsi le le latelang ga diragala mo Jerusalema gore babusi ba bone le banna ba bagolwane le bakwadi+ ba phuthege mmogo6 (le Anase+ moperesiti yo mogolo le Kaiafase+ le Johane le Alekesandere le ba losika lwa moperesiti yo mogolo botlhe fela),7 ba ba emisa mo gare ga bone ba bo ba simolola go botsa ba re: “Lo dirile selo seno ka maatla afe kgotsa mo leineng la ga mang?”+8 Foo Petere, a tletse moya o o boitshepo,+ a ba raya a re:“Babusi ba batho le banna ba bagolwane,9 fa e le gore mo letsatsing leno re botsolotswa ka ntlha ya tiro e e molemo e e diretsweng monna yo o bobolang yono,+ gore monna yono o fodisitswe ka mang,10 a go itsiwe ke lona lotlhe le ke batho botlhe ba Iseraele, gore mo leineng la ga Jesu Keresete Monasaretha,+ yo lo neng lwa mmapola+ mme yo Modimo a neng a mo tsosa mo baswing,+ ke ka yono go bo monna yono a eme fano fa pele ga lona a itekanetse sentle.11 Leno ke ‘leje le le neng la tshwarwa ke lona baagi jaaka le e seng la sepe le jaanong le leng tlhogo ya sekhutlo.’+12 Mo godimo ga moo, ga go na poloko mo go ope o sele, gonne ga go na leina le lengwe+ kafa tlase ga legodimo le batho ba le neilweng le re tshwanetseng go bolokwa ka lone.”+13 Jaanong e rile ba bona go bua ka bopelokgale ga ga Petere le Johane, e bile ba lemoga gore e ne e le banna ba ba sa rutegang e bile e le batho fela,+ ba gakgamala. Mme ba lemoga gore ba kile ba bo ba na le Jesu;+14 mme ya re ba lebile monna yo o neng a alafilwe a eme le bone,+ ba se ka ba nna le sepe se ba neng ba ka se bua go mo ganetsa.+15 Jalo ba laela gore ba ye kwa ntle ga holo ya Sanehederine, mme ba simolola go botsana,16 ba re: “Re tla dirang ka banna bano?+ Ka gonne ruri ba dirile sesupo se se tlhomologileng, se se bonatshegang mo banning botlhe ba Jerusalema;+ e bile ga re ka ke ra se latola.17 Le fa go ntse jalo, gore se tle se se ka sa anamisediwa kgakala go ya pele mo bathong, a re ba boleleleng ka go ba tshosetsa gore ba se ka ba tlhola ba bua ka leina leno le motho ope ka gope.”+18 Foo ba ba bitsa mme ba ba laya, gore ba se ka ba bua sepe gope kgotsa go ruta ka leina la ga Jesu.19 Mme fa Petere le Johane ba araba ba ba raya ba re: “Gore a go siame mo ponong ya Modimo go reetsa lona go na le go reetsa Modimo, ikatlholeleng.20 Mme rona, ga re ka ke ra tlogela go bua ka dilo tse re di boneng le tse re di utlwileng.”+21 Jalo, e rile ba sena go ba tshosetsa gape, ba ba golola, e re ka ba ne ba se ka ba bona lebaka lepe le ba neng ba ka ba otlhaya ka lone le ka ntlha ya batho,+ ka gonne botlhe ba ne ba galaletsa Modimo ka ntlha ya se se neng se diregile;22 gonne monna yo sesupo seno sa phodiso se neng se dirilwe mo go ene o ne a na le dingwaga tse di fetang masome a manè.23 Fa ba sena go gololwa ba ya kwa bathong+ ba gagabo mme ba bega dilo tse baperesiti ba bagolo le banna ba bagolwane ba neng ba di ba boleletse.24 Fa ba utlwa seno ba tlhatlosetsa mantswe a bone ka nako e le nngwe fela kwa Modimong+ ba re:“Morena Molaodimogolo,+ ke Wena yo o neng wa dira legodimo le lefatshe le lewatle le dilo tsotlhe tse di mo go tsone,+25 le yo ka moya o o boitshepo o neng wa bua ka molomo wa ga rraaronamogologolwane Dafide,+ motlhanka wa gago wa re, ‘Ke ka ntlha yang fa ditšhaba di ne tsa fuduega le batho ba ne ba tlhatlhanya ka dilo tse di lolea?+26 Dikgosi tsa lefatshe di ne tsa ema le babusi ba phuthega go nna seoposengwe kgatlhanong le Jehofa le motlodiwa wa gagwe.’+27 Fela jalo, Herode le Ponto Pilato+ ba na le banna ba ditšhaba le batho ba Iseraele, ba ne totatota ba phuthegile mmogo mo motseng ono kgatlhanong le motlhanka wa gago yo o boitshepo+ e bong Jesu, yo o neng wa mo tlotsa,+28 gore ba dire dilo le fa e le dife tse seatla sa gago le boikaelelo bo di laoletseng e sale pele gore di diragale.+29 Mme jaanong, Jehofa, tlhokomela matshosetsi a bone,+ mme o dire gore batlhanka ba gago ba nne ba bue lefoko la gago ka bopelokgale jotlhe,+30 fa o ntse o otlolola seatla sa gago go fodisa le fa ditshupo le dikgakgamatso+ di ntse di dirwa ka leina+ la motlhanka+ yo o boitshepo wa gago e bong Jesu.”31 Mme e rile ba sena go dira mokokotlelo, lefelo le ba neng ba phuthegetse mo go lone la reketla;+ mme botlhe fela ba tladiwa moya o o boitshepo+ e bile ba bua lefoko la Modimo ka bopelokgale.+32 Mo godimo ga moo, ba le bantsi ba ba neng ba dumetse ba ne ba le pelo e le nngwe le moya o le mongwe+ fela, e bile ga go na le a le mongwe yo o neng a bolela gore sengwe sa dilo tse a neng a na le tsone e ne e le sa gagwe; mme ba ne ba tlhakanetse dilo tsotlhe.+33 Gape, ka maatla a magolo baaposetoloi ba ne ba tswelela ba neela bosupi kaga tsogo ya Morena Jesu;+ mme bopelonomi jo bo sa re tshwanelang bo ne bo le mo go bone botlhe ka selekanyo se segolo.34 Tota e bile, go ne go se na ope yo o tlhokang mo go bone;+ gonne botlhe ba ba neng ba na le masimo kgotsa matlo ba ne ba tle ba di rekise mme ba tlise madi a dilo tse di rekisitsweng35 mme ba a beye fa dinaong tsa baaposetoloi.+ Go tswa foo go abelwe+ mongwe le mongwe, go ya fela kafa a tlhokang ka gone.36 Jalo Josefa, e bong Molefi, motho wa kwa Kupero, yo baaposetoloi ba neng ba mo naya sefane sa Barenabase,+ se fa se ranolwa se rayang, Morwa Kgomotso,37 ka a ne a na le sebata sa lefatshe, a se rekisa mme a tlisa madi a bo a a baya fa dinaong tsa baaposetoloi.+


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
1 Timotheo 5:1-25
5 O se ka wa tshwaya monna yo mogolwane phoso mo go botlhoko.+ Go na le moo, mo rapele jaaka rrago, makawana jaaka bomorwarrago,2 basadi ba bagolwane+ jaaka bommaago, makgarebana jaaka bokgaitsadio+ ka boitsheko jotlhe.3 Tlotla batlholagadi ba tota e leng batlholagadi.+4 Mme fa motlholagadi mongwe a na le bana kgotsa ditlogolo, a ba ithute pele go itlwaetsa boineelo jwa bomodimo mo go ba ntlo+ ya bone le go nna ba duela batsadi+ ba bone le batsadi ba batsadi tuelo e e tshwanetseng, gonne seno se a amogelesega mo ponong+ ya Modimo.5 Jaanong mosadi yo tota e leng motlholagadi e bile a tlogetswe a le motlhoki+ o beile tsholofelo ya gagwe mo Modimong+ e bile o nnela ruri mo mekokotlelong le mo dithapelong bosigo le motshegare.+6 Mme yo o latelelang go kgotsofatsa nama+ o sule+ le fa a tshela.7 Jalo nna o neye ditaelo tseno,+ gore ba tle ba nne ba ba se nang se ba ka tshwaiwang phoso+ ka sone.8 Eleruri fa motho a sa tlamele ba e leng ba gagwe,+ mme segolobogolo ba e leng maloko a ba ntlo+ ya gagwe, o itatotse+ tumelo+ e bile o bosula go gaisa motho yo o se nang tumelo.9 A motlholagadi yo o setseng a na le dingwaga tse di seng kwa tlase ga masome a marataro a tsenngwe mo lenaaneng, e le mosadi wa monna a le mongwe,+10 go neetswe bosupi ka ene jwa ditiro tse di molemo,+ fa a godisitse bana,+ fa a amogetse batswakwa jaaka baeng,+ fa a tlhapisitse dinao tsa baitshepi,+ fa a namotse ba ba mo pitlaganong,+ fa a latetse tiro nngwe le nngwe e e molemo+ ka tlhoafalo.11 Kafa letlhakoreng le lengwe, gana go amogela batlholagadi ba babotlana, gonne fa dikgotelo tsa bone tsa tlhakanelodikobo di tsene fa gare ga bone le Keresete,+ ba batla go nyalwa,12 ba atlhotswe ka gonne ba itlhokomolositse pontsho ya bone ya ntlha ya tumelo.+13 Mo godimo ga moo, gape ba ithuta go nna ba sa dire sepe, ba dikologa le matlo; ee, e se fela gore ga ba dire sepe, mme gape e le basebi le ba ba itsenyatsenyang mo mererong ya batho+ ba bangwe, ba bua ka dilo tse ba sa tshwanelang go di bua.14 Jalo ke eletsa gore batlholagadi ba babotlana ba nyalwe,+ ba tshole bana,+ ba tlhokomele ba ntlo ya bone, ba se ka ba naya moganetsi tlhotlheletso ya go gobolola.+15 Tota e bile, bangwe ba setse ba fapositswe gore ba sale Satane morago.16 Fa mosadi mongwe yo o dumelang a na le batlholagadi, a a ba namole,+ mme a phuthego e se ka ya nna le mokgweleo. Ka go dira jalo e tla kgona go namola ba tota e leng batlholagadi.+17 A banna ba bagolwane ba ba okamelang+ ka tsela e e molemo ba kaiwe ba tshwanelwa ke tlotlo e e menaganeng sebedi,+ segolobogolo ba ba dirang ka natla mo go bueng le mo go ruteng.+18 Gonne lokwalo lwa re: “O se ka wa bofa poo molomo fa e photha ditlhaka”;+ gape lwa re: “Modiri o tshwanelwa ke tuelo+ ya gagwe.”19 O se ka wa dumela tatofatso kaga monna yo mogolwane, fa e se fela ka bosupi jwa basupi ba le babedi kgotsa ba le bararo.+20 Fa pele ga botlhe ba ba lebeletseng, kgalemela+ batho ba ba dirang boleo,+ gore ba bangwe botlhe le bone ba tle ba nne le poifo.+21 Ke go laya ka tlhoafalo fa pele ga Modimo le Keresete Jesu+ le baengele ba ba tlhophilweng gore o boloke dilo tseno kwantle ga go atlholela pele, o sa dire sepe go ya ka tshekamelo ya go tsaya letlhakore.+22 Le ka motlha o se ka wa potlakela go baya motho+ ope diatla;+ le gone o se ka wa nna motlhakanedi mo maleong a ba bangwe;+ ipoloke o itshekile.+23 O se ka wa tlhola o nwa metsi, mme dirisa beine+ e nnye ka ntlha ya mala a gago le go bobola ga gago gangwe le gape.24 Maleo a batho bangwe a bonatshega phatlalatsa,+ a isa ka tlhamalalo kwa katlholong, mme fa e le ka batho ba bangwe maleo a bone le one a bonatshega moragonyana.+25 Ka tsela e e tshwanang gape ditiro tse di molemo di bonatshega phatlalatsa+ mme tse di sa nnang jalo di ka se nne di fitlhegile.+


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Tshenolo 7:1-17
7 Morago ga moo ka bona baengele ba banè+ ba eme mo dikhutlong tse nnè tsa lefatshe, ba ngangatletse diphefo tse nnè+ tsa lefatshe, gore go se ka ga foka phefo epe mo lefatsheng kgotsa mo lewatleng kgotsa mo setlhareng sepe.+2 Mme ka bona moengele yo mongwe a tlhatloga kwa botlhabatsatsi,+ a na le lotshwao lwa Modimo+ yo o tshelang; mme a goela ka lentswe le le kwa godimo kwa baengeleng ba banè ba ba neilweng go gobatsa lefatshe le lewatle,3 a re: “Lo se ka lwa gobatsa lefatshe kgotsa lewatle kgotsa ditlhare, go fitlha re fetsa go tshwaya+ batlhanka ba Modimo wa rona mo diphatleng.”+4 Mme ka utlwa palo ya ba ba neng ba tshwailwe, dikete di le lekgolo masome a manè le bonè,+ ba tshwailwe go tswa mo lotsong longwe le longwe+ lwa bomorwa Iseraele:+5 Go tswa mo lotsong lwa ga Juda,+ ba le dikete di le lesome le bobedi ba ba tshwailweng;go tswa mo lotsong lwa ga Rubene,+ ba le dikete di le lesome le bobedi;go tswa mo lotsong lwa ga Gada,+ ba le dikete di le lesome le bobedi;6 go tswa mo lotsong lwa ga Ashera,+ ba le dikete di le lesome le bobedi;go tswa mo lotsong lwa ga Nafetali,+ ba le dikete di le lesome le bobedi;go tswa mo lotsong lwa ga Manase,+ ba le dikete di le lesome le bobedi;7 go tswa mo lotsong lwa ga Simeone,+ ba le dikete di le lesome le bobedi;go tswa mo lotsong lwa ga Lefi,+ ba le dikete di le lesome le bobedi;go tswa mo lotsong lwa ga Isakare,+ ba le dikete di le lesome le bobedi;8 go tswa mo lotsong lwa ga Sebulone,+ ba le dikete di le lesome le bobedi;go tswa mo lotsong lwa ga Josefa,+ ba le dikete di le lesome le bobedi;go tswa mo lotsong lwa ga Benjamine,+ ba le dikete di le lesome le bobedi ba ba tshwailweng.+9 Morago ga dilo tseno ka leba, mme, bona! boidiidi jo bogolo,+ jo go seng motho ope yo o neng a kgona go bo bala, bo tswa mo merafeng yotlhe+ le ditso le ditšhaba+ le diteme,+ ba eme fa pele ga setulo sa bogosi+ le fa pele ga Kwana, ba apere diaparo tse di telele tse ditshweu;+ mme go ne go na le dikala tsa mokolane+ mo diatleng tsa bone.10 Ba ne ba nna ba goa ka lentswe le le kwa godimo, ba re: “Poloko re e neilwe ke Modimo+ wa rona, yo o ntseng mo setulong sa bogosi,+ le ke Kwana.”+11 Mme baengele+ botlhe ba ne ba eme go dikologa setulo sa bogosi le bagolwane+ le dibopiwa tse nnè tse di tshelang,+ mme ba wela ka difatlhego tsa bone fa pele ga setulo sa bogosi ba obamela Modimo,+12 ba re: “Amen! Pako le kgalalelo le botlhale le ditebogo le tlotlo le maatla+ le nonofo di nne tsa Modimo wa rona ka bosaengkae le go ya go ile. Amen.”+13 Mme mongwe wa bagolwane+ a arabela ka go nthaya a re: “Bano ba ba apereng diaparo tse di telele tse ditshweu,+ ke bomang mme ba tswa kae?”14 Jalo gone fela foo ka mo raya ka re: “Morena wa me, ke wena yo o itseng.” Mme a nthaya a re: “Bano ke bone ba ba tswang mo pitlaganong e kgolo,+ mme ba tlhatswitse diaparo tsa bone tse di telele ba bo ba di sweufatsa+ mo mading+ a Kwana.15 Ke gone ka moo ba leng fa pele+ ga setulo sa bogosi sa Modimo; mme ba mo direla tirelo e e boitshepo+ motshegare le bosigo mo tempeleng ya gagwe; mme Yo o ntseng mo setulong sa bogosi+ o tla tsharolola mogope+ wa gagwe godimo ga bone.16 Ga ba na go tlhola ba tshwarwa ke tlala le fa e le go tlhola ba nyorwa, le letsatsi ga le na go ba babalela le fa e le mogote ope o o fisang,+17 ka gonne Kwana,+ yo o mo gare ga setulo sa bogosi, o tla ba disa,+ e bile o tla ba kaela go ya kwa metsweding ya metsi+ a botshelo. Mme Modimo o tla phimola dikeledi tsotlhe mo matlhong a bone.”+


text:
1 Samuele
23 Fa nako e ntse e tsamaya ba tla go begela Dafide, ba re: “Bona, Bafilisitia ba lwa le Keila,+ e bile ba thopa diboana.”+ 2 Mme Dafide a botsa+ Jehofa, a re: “A ke tsamaye, a ke kgemethe Bafilisitia bano?” Jehofa le ene a raya Dafide a re: “Tsamaya, o kgemethe Bafilisitia mme o boloke Keila.” 3 Foo banna ba ga Dafide ba mo raya ba re: “Bona! Re boifa re le fano mo Juda,+ mme a bo re tla boifa bogolo jang ne fa re ka ya kwa Keila go ya go tlhabana le mela ya tlhabano ya Bafilisitia!”+ 4 Ka jalo Dafide a botsa Jehofa gape.+ Jaanong Jehofa a mo araba a re: “Nanoga, ya kwa Keila, ka gonne ke tsenya Bafilisitia mo seatleng sa gago.”+ 5 Ka jalo Dafide a ya le banna ba gagwe kwa Keila mme a tlhabana le Bafilisitia a ba a tsamaya ka diruiwa tsa bone, mme a ba kgemetha ka polao e kgolo; mme Dafide a nna mmoloki wa banni ba Keila.+
6 Jaanong ga diragala gore fa Abiathare+ morwa Ahimeleke a tshabela kwa go Dafide kwa Keila, a bo a na le khiba+ mo seatleng sa gagwe. 7 Fa nako e ntse e tsamaya ga begelwa Saulo jaana: “Dafide o tlile mo Keila.”+ Mme Saulo a simolola go re: “Modimo o mo rekiseditse mo seatleng sa me,+ gonne o itswaletse ka go tla mo motseng o o nang le ditswalo le mophakalego.” 8 Ka jalo Saulo a biletsa batho botlhe kwa ntweng, gore ba ye kwa Keila, go ya go dikanyetsa Dafide le banna ba gagwe. 9 Mme Dafide a itse gore Saulo o ne a mo logela maano a a bosula.+ Ka gone a raya Abiathare moperesiti a re: “A ko o atametse khiba.”+ 10 Mme Dafide a tswelela a re: “Ao Jehofa Modimo wa Iseraele,+ motlhanka wa gago ruri o utlwile gore Saulo o batla go tla Keila go tla go senya motse ka ntlha ya me.+ 11 A beng ba naga ba Keila ba tla ntsenya mo seatleng sa gagwe? A Saulo o tla tla fela jaaka motlhanka wa gago a utlwile? Ao Jehofa Modimo wa Iseraele, bolelela motlhanka wa gago, tsweetswee.” Fa a rialo Jehofa a re: “O tla tla.”+ 12 Mme Dafide a tswelela a re: “A beng ba naga ba Keila ba tla ntsenya le banna ba me mo seatleng sa ga Saulo?” Mme Jehofa a re: “Ba tla lo tsenya.”+
13 Dafide a akofa a nanoga le banna ba gagwe, e ka nna banna ba le makgolo a le marataro,+ mme ba tswa mo Keila mme ba tswelela ba tsamayatsamaya gongwe le gongwe kwa ba neng ba ka tsamayatsamaya teng. Mme ga begelwa Saulo gore Dafide o ne a falotse kwa Keila, mme ka jalo a tlogela go tswa. 14 Mme Dafide a nna mo nageng mo mafelong a go leng thata go a atamela, mme a tswelela a nna mo kgaolong e e dithaba mo nageng ya Siife.+ Mme Saulo a nna a mmatla ka metlha,+ mme Modimo a se ka a mo tsenya mo seatleng sa gagwe.+ 15 Mme Dafide a tswelela a boifa ka gonne Saulo o ne a dule a ile go batla moya wa gagwe fa Dafide a ne a le kwa nageng ya Siife kwa Horeshe.+
16 Jaanong Jonathane morwa Saulo a nanoga mme a ya kwa go Dafide kwa Horeshe, gore a nonotshe+ seatla sa gagwe mo Modimong.+ 17 Mme a tswelela a mo raya a re: “O se ka wa boifa;+ gonne seatla sa ga Saulo rre ga se kitla se go bona, mme wena o tla nna kgosi+ ya Iseraele, mme nna ke tla nna wa bobedi fa morago ga gago; le Saulo rre o itse seo.”+ 18 Foo boobabedi ba dira kgolagano+ fa pele ga ga Jehofa; mme Dafide a tswelela a nna kwa Horeshe, mme Jonathane ene a ya kwa legaeng la gagwe.
19 Moragonyana banna ba Siife+ ba tlhatlogela kwa go Saulo kwa Gibea,+ ba re: “A Dafide ga a iphitlha+ gaufi le rona mo mafelong a a thata go atamelwa kwa Horeshe,+ mo thoteng ya Hakila,+ e e kafa letlhakoreng la moja la Jeshimone?+ 20 Jaanong go dumalana le keletso yotlhe ya moya wa gago,+ wena kgosi, gore o tle, tla, mme seabe sa rona e tla nna go mo tsenya mo seatleng sa kgosi.”+ 21 Fa ba rialo Saulo a re: “A Jehofa a lo segofatse,+ gonne lo ntlhomogetse pelo. 22 Tsweetswee, tsamayang, lo nne lo tshwarelele mme lo tlhomamise lo bo lo bone lefelo la gagwe fa lonao lwa gagwe lo nnang gone—le fa e le mang yo o mmoneng koo—gonne ke boleletswe gore ruri o boferefere.+ 23 Mme lo bone lo bo lo tlhomamise ka mafelo otlhe a go iphitlha a a iphitlhang mo go one; mme lo boele kwa go nna ka bosupi, mme ke tla tsamaya le lona; mme go tla diragala gore, fa a le mo nageng eo, le nna ke tla mmatla ka kelotlhoko mo diketeng tsotlhe+ tsa Juda.”
24 Ka jalo ba nanoga ba ya kwa Siife+ kwa pele ga ga Saulo, fa Dafide le banna ba gagwe ba ne ba le kwa nageng ya Maone+ kwa Areba+ kwa borwa jwa Jeshimone. 25 Moragonyana Saulo a tla le banna ba gagwe a tlile go mmatla.+ Fa ba bolelela Dafide, a akofa a ya kwa lefikeng le legolo mme a tswelela a nna mo nageng+ ya Maone. E rile Saulo a utlwa ka gone, a lelekisa+ Dafide go tsenelela mo nageng ya Maone. 26 Kgabagare Saulo a tla kafa letlhakoreng leno la thaba, mme Dafide le banna ba gagwe ba ne ba le ka kwa letlhakoreng lele la thaba. Ka jalo Dafide a itlhaganelela go tsamaya+ ka ntlha ya ga Saulo; mo nakong eno yotlhe Saulo le banna ba gagwe ba ne ba dika Dafide le banna ba gagwe gore ba ba tshware.+ 27 Mme go ne go na le morongwa yo o neng a tla kwa go Saulo a re: “Potlaka o tsamaye, gonne Bafilisitia ba tlhasetse lefatshe!” 28 Foo Saulo a boa mo go lelekiseng Dafide+ mme a ya go kgatlhantsha Bafilisitia. Ke gone ka moo ba biditseng lefelo leo ba re Lefika le Legolo la Dikgaogano.
29 Mme Dafide a tlhatloga a tswa koo mme a nna kwa mafelong a go leng thata go a atamela kwa Ene-gedi.+


text:
BOTLHALE JWA BOGOLOGOLO JO BO MOSOLA LE GOMPIENO
O se Ka wa Tlhobaela
MOLAOMOTHEO WA BAEBELE: “Tlogelang go tlhobaela ka meya ya lona.”—Mathaio 6:25.
Seno se kaya eng? Jesu o ne a bua mafoko ao mo Therong ya gagwe ya kwa Thabeng. Go ya ka dikishinare nngwe ya Baebele, lefoko la Segerika le le ranotsweng e le “go tlhobaela,” le ka kaya “tsela ya tlholego e motho a tsibogelang ka yone go humanega, tlala le mathata a mangwe a letsatsi le letsatsi.” Gantsi go tlhobaela go akaretsa go tshwenyega ka dilo tse di ka diregang mo isagweng. Ke ga tlholego e bile go siame go tshwenyega ka dilo tse re di tlhokang le ka botsogo jwa batho ba re ba ratang. (Bafilipi 2:20) Mme gone, fa Jesu a ne a re: “Lo se ka le ka motlha lwa tlhobaela,” o ne a gakolola balatedi ba gagwe gore ba tile go tshwenyega go sa tlhokege—poifo e e feteletseng kaga dilo tse di ka diregang kamoso, e leng se se ka re amogang boitumelo gone jaanong.—Mathaio 6:31, 34.
A molaomotheo ono o mosola le gompieno? Go molemo gore re latele kgakololo eno ya ga Jesu. Goreng? Dibuka dingwe di tlhalosa gore fa batho ba tshwenyega ka tsela e e feteletseng, thulaganyo ya go bereka ga ditshika tsa bone e dira go feta selekanyo mme “boemo jono bo ka baka mathata a botsogo a a jaaka, ditlhagala tsa mo maleng, bolwetse jwa pelo le bolwetse jwa go hupelwa.”
Jesu o ne a ntsha lebaka leno le le molemo la go bo re tshwanetse go tila go tlhobaela go sa tlhokege: Ga go thuse. O ne a botsa jaana: “Ke mang wa lona yo ka go tlhobaela a ka oketsang lobaka lwa botshelo jwa gagwe ka kubita e le nngwe?” (Mathaio 6:27) Go tlhoma mogopolo mo matshwenyegong a rona go ka se oketse botshelo jwa rona le fa e le ka karolwana ya motsotswana fela, tota e bile go ka se bo tokafatse. Ntle le moo, gantsi dilo ga di nne maswe jaaka re ne re akantse. Mokwadi mongwe o ne a baya kgang eno jaana: “Go tshwenyega ka isagwe ga go thuse, e bile gantsi isagwe e nna botoka thata go feta kafa re neng re akantse ka teng.”
Re ka tila jang go tlhobaela? Sa ntlha, ikanye Modimo. Fa Modimo a kgona go naya dinonyane dijo le go kgabisa dithunya, a a ka se tlamele batho ba ba bayang kobamelo ya gagwe kwa pele mo matshelong a bone? (Mathaio 6:25, 26, 28-30) Sa bobedi, se ingamole tlhogo ka mathata a letsatsi le le latelang. Jesu o ne a re, “lo se ka le ka motlha lwa tlhobaela kaga letsatsi le le latelang, gonne letsatsi le le latelang le tla nna le ditlhobaelo tsa lone.” A ga o dumele gore “letsatsi lengwe le lengwe le lekanwe ke bosula jwa lone”?—Mathaio 6:34.
Fa re ikobela kgakololo eno ya ga Jesu e e botlhale, re tla tila go ikutlwisa botlhoko mo mmeleng. Mo godimo ga moo, re tla nna re ritibetse mo maikutlong e leng se Baebele e se bitsang “kagiso ya Modimo.”—Bafilipi 4:6, 7.
Ithute mo go Oketsegileng
TORA YA TEBELO
A o Tla Ikanya Modimo?
Bona kgotsofalo e o ka nnang le yone ka go itse Modimo e le Tsala e o ka e ikanyang.


text:
Tiego ya metsotso e metlhano e ka senya sebaka sa go bona mmelaelwa. Go botlhokwa go bega ka pela.
· Basupi ba ba boning ka matlho ba tihokega thata go swetsa dikgang tsa borukhutlhi. Mokgwa wa puo o o jaaka “ nna ga di nkame”, “ ke tshaba bosupi”, “ ke tiro ya mapodisi”, ga o letlelelwe mo thulaganyong ya ntebele ke go lebele.
· Bolelela mapodisi ka fa o tlhaloganyang ka teng. Boammaaruri ga gona bo bo seng botlhokwa.
· Go tshwarwa le go atlholwa mo go ntsi go bakwa ke se ba ba tlhokafaditsweng le basupi ba se begelang mapodise.
DIPOTSO TSE DI BOTSWANG FA O BEGA
Mapodise a botsa dipotso tse di latelang fa o bega;
· Maina a gago ka botlalo, bonno le mogala?
· Ke mang, eng, kae le leng?
· Babelaelwa ba ne ba le kae?
· O ka kaya babelaelwa?
· O ka kaya dikoloi?
· Ba bua puo efe?
· Ke ba letso mang?
· Nako e ne e le mang?
· Dinomoro tsa dikoloi ke dife?
· Bane ba dira eng?
· Bane ba dirisa eng
· Ba tsere eng?
· Ba ne ba reng?
· Ba ne bay a kae le tse dingwe tse dintsi
Ka ditlamelo tse di tlhaelang le bodiredi, kana dipego tse dintsi tsa potlako, nako dingwe mapodise ga a tsiboge ka bofefo. Ba tsiboga go ya ka diphatsa tse di amang matshelo a batho. Jalo o seka wa fela pelo ka batla a go thusa.
GO NNA MOSUPI
· Fa o begile borukutlhi, tshwara fela jalo.
· Go nna mosupi kwa kgotla ya ditsheko ga go thata jaaka o akanya. O tla a tlamelwa ka tsa mesepele le tlhokomelo ya letsatsi lotlhe o le ko lekgotleng
· Go a busetsa go sekisa; go atlhola dirukutlhi tse di tshwaretsweng go thubaka dikago, jalo ba kgorelediwe go senya ka go tlhatlhelwa.


text:
Fa Mongwe Yo o Mo Ratang a Gateletswe ke Bolwetse Jo bo Sa Foleng
DOREEN o ne a tshogile tota fa go lemogiwa gore monna wa gagwe wa dingwaga di le 54 e bong Wesley, o na le tlhagala e e kotsi mo bobokong. * Dingaka di ne tsa re o tlile go tlhokafala morago ga dikgwedi di le mmalwa. Doreen a re: “Ke ne ke sa dumele se ke se utlwang. Ke ne ka fetsa dibeke ke gamaregile. E ne e kete ga se selo sa mmatota e bile ke ne ke sa ipaakanyetsa maemo ao.”
Ka maswabi, go tlwaelegile gore batho ba ikutlwe jaaka Doreen. Mongwe le mongwe a ka tshwarwa ke bolwetse jo bo sa foleng ka nako nngwe le nngwe. Batho ba ba iketleeleditseng go tlhokomela baratiwa ba bone ba ba nang le bolwetse jo bo sa foleng ba tlhoka go akgolwa. Mme gone, ke kgwetlho e kgolo go tlhokomela mongwe yo o gateletsweng ke bolwetse. Malapa a ka dira eng go tlhokomela baratiwa ba bone ba ba gateletsweng ke bolwetse? Ba ka itshoka jang fa maikutlo a bone a ntse a fetofetoga fa ba ntse ba tlhokometse motho yono yo o lwalang? Fa motho yono a le gaufi le go tlhokafala, ba ka solofela eng? A re simolole ka go sekaseka gore ke eng fa e le kgwetlho e kgolo go tlhokomela motho yo gateletsweng ke bolwetse jo bo sa foleng.
BOTHATA JWA GOMPIENO
Saense ya tsa kalafi e fetotse tsela e e tlwaelegileng e batho ba neng ba tlhokafala ka yone. Mo dingwageng di le lekgolo tse di fetileng kgotsa go feta, batho ba ne ba sa tshele lobaka lo loleele. Malwetse a a tshelanwang le dikotsi, di ne di dira gore ba tlhokafale ka bonako. Go ne go se na maokelo a mantsi e bile batho ba le bantsi ba ne ba tlhokomelwa ke malapa a bone go fitlha ba tlhokafala.
Gompieno, go tlhabologa ga tsa kalafi go dirile gore dingaka di kgone go lwantshana le malwetse gore batho ba tshele lobakanyana. Bogologolo go ne go na malwetse a a neng a dira gore batho ba tlhokafale ka bonako. Gompieno kalafi e dira gore motho a fetse dingwaga di le dintsi a tshwerwe ke bolwetse joo. Le fa go ntse jalo, go oketsa dingwaga tsa botshelo ga go reye gore o tla fola. Gantsi balwetse ba feleletsa ba na le makoa a a dirang gore ba palelwe ke go itlhokomela. Go tlhokega dilo di le dintsi e bile ga go motlhofo go tlhokomela motho yo o ntseng jalo.
Gompieno batho ba le bantsi ba tlhokafalela kwa bookelong. Batho ka bontsi ga ba itse gore go direga eng fa motho a tlhokafala e bile ke ba le mmalwa fela ba ba kileng ba bona seo se direga. Ka jalo, batho bangwe ba tshaba go tlhokomela mongwe wa lelapa yo o lwalang ka gonne ba tshaba go bona se se ka diregang fa ba ntse ba mo tlhokometse. Ke eng se se ka thusang?
GO BAAKANYA DITLAMELWANA TSA PULA GO SA LE GALE
Fela jaaka go diragaletse Doreen, batho ba le bantsi ba ikutlwa ba gaeletswe fa mongwe yo ba mo ratang a tsenwa ke bolwetse jo bo kotsi. Le fa gone o tlhobaela thata, o boifa e bile o utlwile botlhoko, ke eng se se ka go thusang go ipaakanyetsa se se larileng kwa pele? Motlhanka mongwe yo o ikanyegang wa ga Jehofa o ne a rapela jaana: “Re bontshe gore re bale malatsi a rona jang ka tsela e ka yone re tla nnang le pelo e e botlhale.” (Pesalema 90:12) Rapela Jehofa Modimo ka tlhoafalo gore a go bontshe tsela e o ka ‘balang malatsi a gago’ ka botlhale ka yone, gore o kgone go dirisa nako e e setseng sentle le motho yo o mo ratang yo o lwalang.
Seno se tlhoka gore o rulaganye dilo sentle. Fa mongwe yo o mo ratang a sa ntse a kgona go bua e bile a batla go bua ka kgang eno, go molemo gore o mmotse gore ke mang yo o tshwanetseng go mo direla ditshwetso fa a setse a gateletswe. Go tlotla lo sa tshabe ka kgang ya gore a o batla go thusiwa mo lapeng, go isiwa kwa bookelong kgotsa go alafiwa ka tsela nngwe, go tla thusa ba lelapa gore ba se ka ba tlhakana tlhogo kgotsa ba ikutlwa molato fa ba tshwanetse go mo direla tshwetso fa a setse a gateletswe. Go tlotla go sa le gale e bile lo phuthologile go tla dira gore lelapa le ipaakanyetse go tlhokomela motho yoo. Baebele ya re: “Go na le go kgoreletsega ga dithulaganyo kwa go se nang puo ya sephiri teng.”—Diane 15:22.
KAFA O KA THUSANG KA GONE
Gantsi tiro e kgolo ya motlhokomedi ke go gomotsa motho yo o lwalang. Fa motho a gateletswe, o tlhoka go nna a bolelelwa gore o a ratiwa le gore ga a nosi. Seno se ka dirwa jang? Mmalele dibuka kgotsa o mo opelele dipina tse di gomotsang le tse a di ratang. Batho ba bantsi ba gomodiwa ke go bona mongwe wa lelapa a ba tshwara ka letsogo kgotsa a bua le bone ka bonolo.
Go molemo go nna o mmolelela gore ke bomang ba ba mo etetseng. Pego nngwe ya re: “Mo ditemosing tsotlhe tse tlhano, gantsi ya go utlwa ke yone e nnang e dira fa tse dingwe di sule. Temosi eno e ka tswa e dira sentle le fa [molwetse] a lebega a robetse, ka jalo, o se ka wa bua sepe se se tla mo utlwisang botlhoko.”
Fa go kgonega, rapelang mmogo. Baebele ya re nako nngwe Paulo le ditsala tsa gagwe ba ne ba le mo kgatelelong e kgolo e bile ba sa tlhomamisega gore a ba tla tshela. Ba ne ba kopa thuso efe? Paulo o ne a raya ditsala tsa gagwe a re: “Le lona lo ka thusa ka go re direla mokokotlelo [kgotsa go re rapelela]” (2 Bakorintha 1:8-11) Go botlhokwa go rapela go tswa pelong fa o tshwenyegile thata le fa o gateletswe ke bolwetse.
AMOGELA SEEMO
Go akanya gore mongwe yo o mo ratang o tla tlhokafala go ngomola pelo. Seno ga se gakgamatse ka gonne loso ga se selo sa tlholego. Ga re a bopelwa go amogela loso motlhofo fela. (Baroma 5:12) Ke sone se Lefoko la Modimo le reng loso ke “mmaba.” (1 Bakorintha 15:26) Ka jalo, ga go phoso e bile go tlwaelegile go sa batle go akanya ka loso lwa mongwe yo o mo ratang.
Le fa go ntse jalo, go ipaakanyetsa se se ka diregang go ka thusa ba lelapa go akanya ka gore ba ka lebana jang le maemo ao go na le go tshwenyega thata. Dingwe tsa dilo tse di ka diregang di umakilwe mo lebokosong le le reng, “ Malatsi a Bofelo a Botshelo.” Gone dilo tseno ga di diragalele molwetse mongwe le mongwe e bile ga go reye gore di diragala ka go latelana jaaka di kwadilwe. Le fa go ntse jalo, balwetse ba le bantsi ba diragalelwa ke dingwe tsa dilo tse di umakilweng mo lebokosong leo.
Fa motho yo o mo ratang a sena go tlhokafala, go ka nna molemo go bolelela mongwe yo lo atamalaneng le ene yo o neng a dumetse go thusa. Lelapa la motho yoo le ba ba neng ba mo tlhokomela, ba tlhoka go gomodiwa le go tlhomamisediwa gore ga a tlhole a utlwa botlhoko mme o ikhuditse. Mmopi wa batho yo o lorato o re tlhomamisetsa gore “baswi . . . ga ba itse sepe gotlhelele.”—Moreri 9:5.
MOTLHOKOMEDI YO MOGOLO
Go botlhokwa go ikaega ka Modimo fa mongwe wa losika a gateletswe ke bolwetse le ka nako ya kutlobotlhoko fa a sena go tlhokafala. A ka go gomotsa le go go thusa a dirisa batho ba bangwe. Doreen a re: “Ke ne ka ithuta go amogela thuso nngwe le nngwe. Tota e bile batho ba ne ba re thusa thata. Nna le monna wa me re ne re itse gore ke Jehofa a re rayang a re ‘Ke fano go lo ema nokeng.’ Nka se lebale se se re diragaletseng.”
Jehofa Modimo ke ene Motlhokomedi yo mogolo. E re ka e le Mmopi wa rona, o tlhaloganya botlhoko jo re bo utlwang. O ikemiseditse go re naya thuso e re e tlhokang le go re gomotsa gore re itshoke. Se se itumedisang ke gore, o re solofeditse gore o tla fedisa loso le go tsosa batho ba ba tlhokafetseng. (Johane 5:28, 29; Tshenolo 21:3, 4) Ka nako eo, botlhe ba tla bua mafoko ano a ga Paulo a a reng: “Loso, phenyo ya gago e kae? Loso, lobolela lwa gago lo kae?”—1 Bakorintha 15:55.
^ ser. 2 Maina a fetotswe.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Johane 15:1-27
15 “Ke nna mofine+ wa boammaaruri, mme Rre ke modiri wa mo tshimong.+2 Kala nngwe le nngwe e e mo go nna e e sa ungweng maungo o a e tlosa,+ mme nngwe le nngwe e e ungwang maungo o a e phepafatsa,+ gore e tle e ungwe maungo a a oketsegileng.+3 Lo setse lo le phepa ka ntlha ya lefoko le ke le buileng le lona.+4 Nnelang ruri seoposengwe le nna, le nna ke le seoposengwe le lona.+ Fela jaaka kala e ka se ka ya ungwa maungo ka boyone fa e sa nnele ruri mo mofineng, ka yone tsela eo le lona lo ka se ka, fa lo sa nnele ruri seoposengwe le nna.+5 Nna ke mofine, lona lo dikala. Yo o nnang a le seoposengwe le nna, le nna ke le seoposengwe le ene, yono o ungwa maungo a mantsi;+ ka gonne kwantle ga me ga lo ka ke lwa dira sepe ka gope.6 Fa motho a sa nnele ruri seoposengwe le nna, o latlhelwa kwa ntle jaaka kala mme o a omelela; mme batho ba phuthe dikala tseo ba di latlhele mo molelong mme di jewe ka molelo.+7 Fa lo nnela ruri seoposengwe le nna mme mafoko a me a nnela ruri mo go lona, kopang le fa e le eng se lo se eletsang mme se tla lo diragalela.+8 Rre o galalediwa ke seno, gore lo nne lo ungwe maungo a mantsi lo bo lo itshupe lo le barutwa ba me.+9 Fela jaaka Rara a nthatile+ le nna ke lo ratile, nnelang ruri mo loratong lwa me.10 Fa lo boloka ditaelo tsa me,+ lo tla nnela ruri mo loratong lwa me, fela jaaka ke bolokile ditaelo tsa ga Rara+ mme ka nnela ruri mo loratong lwa gagwe.11 “Dilo tseno ke di buile le lona, gore boipelo jwa me bo tle bo nne mo go lona le gore boipelo jwa lona bo tle bo tladiwe.+12 Eno ke taelo ya me, gore lo ratane fela jaaka ke lo ratile.+13 Ga go na ope yo o nang le lorato lo logolo go feta lono, gore motho a neele moya wa gagwe mo boemong jwa ditsala tsa gagwe.+14 Lo ditsala tsa me fa lo dira se ke se lo laolelang.+15 Ga ke tlhole ke lo bitsa batlhanka, ka gonne motlhanka ga a itse se mong wa gagwe a se dirang. Mme ke lo biditse ditsala,+ ka gonne dilo tsotlhe tse ke di utlwileng mo go Rre ke lo di itsisitse.+16 Lo ne lwa se ka lwa ntlhopha, mme nna ke tlhophile lona, mme ke ne ka lo tlhoma gore lo tswelele lo bo lo nne lo ungwe maungo+ le gore maungo a lona a nnele ruri; gore le fa e le eng se lo se kopang Rara ka leina la me a tle a se lo neye.+17 “Dilo tseno ke a di lo laela, gore lo ratane.+18 Fa lefatshe le lo tlhoile, lo a itse gore le ntlhoile pele ga le tlhoa lona.+19 Fa lo ne lo le karolo ya lefatshe, lefatshe le ne le tla rata se e leng sa lone.+ Jaanong ka gonne ga lo karolo ya lefatshe,+ mme ke lo tlhophile mo lefatsheng, ka lebaka leno lefatshe le lo tlhoile.+20 Gakologelwang lefoko le ke le lo reileng ka re, Motlhanka ga a mogolo go feta mong wa gagwe. Fa ba mpogisitse, ba tla lo bogisa le lona;+ fa ba bolokile lefoko la me, ba tla boloka le la lona.21 Mme ba tla lo dira dilo tseno tsotlhe ka ntlha ya leina la me, ka gonne ga ba itse yo o nthomileng.+22 Fa ke ne ke sa tla e bile ke sa bua le bone, ba ka bo ba se na boleo;+ mme jaanong ga ba na seipato sa boleo jwa bone.+23 Yo o ntlhoileng o tlhoile le Rre.+24 Fa ke ne ke sa dira mo gare ga bone ditiro tse go seng ope o sele yo o di dirileng,+ ba ka bo ba se na boleo;+ mme jaanong ba bone ba bo ba ntlhoa mmogo le Rre.+25 Mme ke gore lefoko le le kwadilweng mo Molaong wa bone le tle le diragadiwe le le reng, ‘Ba ne ba ntlhoa kwantle ga lebaka.’+26 Fa mothusi a goroga yo ke tla lo mo romelelang go tswa kwa go Rara,+ e leng moya wa boammaaruri, o o tswang kwa go Rara, ene yoo o tla neela bosupi ka ga me;+27 mme lona, le lona, lo tshwanetse go naya bosupi,+ ka gonne lo nnile le nna go tloga fa ke ne ke simolola.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Mathaio 10:1-42
10 Jalo a bitsa barutwa ba gagwe ba ba lesome le bobedi mme a ba naya taolo godimo ga meya e e seng phepa,+ gore ba e leleke le gore ba alafe bolwetse jwa mofuta mongwe le mongwe le bokoa jwa mofuta mongwe le mongwe.2 Maina a baaposetoloi ba ba lesome le bobedi+ ke ano:+ Wa ntlha, Simone, yo o bidiwang Petere+ le Anderea+ morwarraagwe; le Jakobe morwa Sebede+ le Johane morwarraagwe;3 Filipo le Barotholomeo;+ Thomase+ le Mathaio+ wa mokgethisi; Jakobe morwa Alefaeo,+ le Thadaeo;4 Simone wa Mokanana,+ le Judase Isekariota, yo moragonyana a neng a mo oka.+5 Ba ba lesome le bobedi bano Jesu o ne a ba romela, a ba naya ditaelo+ tseno: “Lo se ka lwa tswa lwa ya go tsena mo tseleng ya ditšhaba, gape lo se ka lwa tsena mo motseng wa Samarea;+6 mme, boemong jwa moo, yang lo sa kgaotse kwa dinkung tse di latlhegileng tsa ntlo ya Iseraele.+7 Fa lo ntse lo tsamaya, lo rere, lo re, ‘Bogosi jwa magodimo bo atametse.’+8 Alafang batho ba ba bobolang,+ tsosang batho ba ba suleng, ntlafatsang balepero, lelekang madimona. Lo amogetse mahala, nayang mahala.+9 Lo se ka lwa tseela dikgwama+ tsa lona tsa moitlamo gouta kgotsa selefera kgotsa kgotlho,10 kgotsa lwa tseela loeto kgetsana ya dijo, kgotsa diaparo tse pedi tsa kafa teng, kgotsa bompaatšhane kgotsa lore; gonne modiri o tshwanelwa ke dijo tsa gagwe.+11 “Mo motseng le fa e le ofe o lo tsenang mo go one kgotsa motsana, batlisisang gore ke mang mo go one yo o tshwanetseng, mme lo nne koo go fitlha lo tsamaya.+12 Fa lo tsena mo ntlong, dumedisang ba ntlo eo;13 mme fa ntlo eo e tshwanetse, a kagiso e lo e e eleletsang e nne mo go yone;+ mme fa e sa tshwanela, a kagiso e e tswang mo go lona e boele mo go lona.14 Gongwe le gongwe fela koo ope a sa lo tsholeng gone kgotsa a sa reetseng mafoko a lona, e re lo tswa mo ntlong eo kgotsa mo motseng oo lo tlhotlhoreng lorole mo dinaong tsa lona.+15 Ammaaruri ke a lo raya, Lefatshe la Sodoma+ le Gomora le tla itshoka segolo ka Letsatsi la Katlholo go na le motse oo.+16 “Bonang! Ke lo romela jaaka dinku mo gare ga diphiri;+ jalo itshupeng lo le botlhajana jaaka dinoga+ mme le fa go ntse jalo lo le ba ba se nang molato jaaka maphoi.+17 Nnang lo itisitse mo bathong;+ gonne ba tla lo isa kwa dikgotlatshekelong+ tsa mafelo a lo leng mo go one, e bile ba tla lo kgwathisa+ mo disinagogeng+ tsa bone.18 Ee, lo tla gogelwa fa pele ga balaodi le dikgosi+ ka ntlha ya me, gore e nne bosupi+ mo go bone le mo ditšhabeng.19 Le fa go ntse jalo, fa ba lo isa, lo se ka lwa tlhobaela kaga gore lo tla bua jang kgotsa eng; gonne se lo tla se buang lo tla se newa ka nako eo;+20 gonne ba ba buang ga se lona fela, mme ke moya wa ga Rraalona o o buang ka lona.+21 Mo godimo ga moo, motho+ o tla isa morwarraagwe kwa losong, le rre a ise ngwana wa gagwe, le bana ba tla tsogologela batsadi mme ba tla dira gore ba bolawe.+22 Mme lo tla nna ba ba tlhoilweng ke batho botlhe ka ntlha ya leina la me;+ mme yo o itshokileng go ya bokhutlong ke ene yo o tla bolokwang.+23 Fa ba lo bogisa mo motseng o mongwe, tshabelang kwa go o mongwe;+ gonne ammaaruri ke a lo raya, ga lo na go digela potologo+ ya metse ya Iseraele ka gope go fitlha Morwa motho a goroga.+24 “Morutwa ga a kwa godimo ga morutisi wa gagwe, le gone motlhanka ga a kwa godimo ga morena wa gagwe.+25 Go lekane gore morutwa a nne jaaka morutisi wa gagwe, le motlhanka jaaka morena wa gagwe.+ Fa batho ba biditse mong wa ntlo ba re Belesebube,+ a ba ka se bitse ba ntlo ya gagwe jalo bogolo jang?26 Jalo lo se ka lwa ba boifa; ka gonne ga go na sepe se se bipilweng se se se kitlang se bipololwa, le se eleng sephiri se se se kitlang se itsiwe.+27 Se ke se lo bolelelang mo lefifing, se bueng mo leseding; le se lo utlwang se sebasebiwa, se rereng kwa godimo ga matlo.+28 Mme lo se ka lwa boifa+ ba ba bolayang mmele mme ba sa ka ke ba bolaya moya; mme go na le moo boifang yo+ o ka senyang moya le mmele mo Gehena.+29 A dithaga tse pedi ga di rekisiwe ka ledi la tshipi la tlhwatlhwa e e kwa tlase?+ Le fa go ntse jalo ga go le fa e le nngwe ya tsone e e tla welang fa fatshe kwantle ga kitso ya ga Rraalona.+30 Mme meriri ya ditlhogo tsa lona e badilwe yotlhe.+31 Jalo se boifeng: lo botlhokwa go feta dithaga tse dintsi.+32 “Mongwe le mongwe, he, yo o ipolelang gore o seoposengwe le nna fa pele ga batho, ruri le nna ke tla ipolela ke le seoposengwe+ le ene fa pele ga ga Rre yo o kwa magodimong;33 mme le fa e le mang yo o intatolang fa pele ga batho, ruri le nna ke tla mo itatola+ fa pele ga ga Rre yo o kwa magodimong.34 Lo se ka lwa akanya gore ke tlile go tlisa kagiso mo lefatsheng; ke tlile go tlisa, e seng kagiso,+ mme tšhaka.35 Gonne ke tlile go baka kgaogano, monna kgatlhanong le rraagwe, le morwadi kgatlhanong le mmaagwe, le mosadi yo mmotlana kgatlhanong le matsalaagwe.+36 Eleruri, baba ba motho e tla nna batho ba ntlo ya gagabo.37 Yo o ratang rraagwe kgotsa mmaagwe thata go na le nna ga a ntshwanela; le yo o ratang morwawe kgotsa morwadie thata go na le nna ga a ntshwanela.+38 Mme le fa e le mang yo o sa amogeleng kota ya gagwe ya tlhokofatso a ba a ntshala morago ga a ntshwanele.+39 Yo o bonang moya wa gagwe o tla mo latlhegela, mme yo o latlhegelwang ke moya wa gagwe ka ntlha ya me o tla o bona.+40 “Yo o lo amogelang o amogela le nna, mme yo o nkamogelang o amogela le yo o nthometseng.+41 Yo o amogelang moporofeti ka go bo e le moporofeti o tla bona maduo a moporofeti,+ le yo o amogelang motho yo o siameng ka gonne e le motho yo o siameng o tla bona maduo a motho yo o siameng.+42 Mme le fa e le mang yo o nayang mongwe wa ba bannye bano metsi a a tsididi fela a le mo senwelong gore a nwe ka go bo e le morutwa, ammaaruri ke a lo bolelela, ga a na go latlhegelwa ke maduo a gagwe ka gope.”+